Sindiket penipuan dalam talian tumpas, 54 warga asing ditahan

ALOR SETAR, 5 Julai- Polis Kedah berjaya menumpaskan satu sindiket penipuan dalam talian atau dikenali sebagai 'Phone Scam' pada 3 Julai lalu.Serbuan berjaya menahan 54 orang suspek berusia di antara 20 hingga 50 tahun yang terdiri daripada tiga lelaki tempatan dan 51 warga asing di sebuah premis di kawasan perusahaan sekitar Mergong, Alor Setar.Majoriti warga asing yang ditahan adalah daripada China (29), Bangladesh (2) dan Taiwan (20).Ketua Polis Kedah, Datuk Fisol Salleh berkata sindiket penipuan tersebut dipercayai telah bermula sejak Februari lalu, dengan menggunakan taktik penyamaran sebagai penguat kuasa.Suspek akan memaklumkan bahawa akaun milik mangsa akan dibekukan atau hilang sebelum mendesak mangsa melakukan pemindahan wang ke dalam akaun yang diberikan."Hasil serbuan polis, kita berjaya merampas pelbagai barangan seperti sebuah kereta Proton Exora, sebuah lori jenis Isuzu, dua komputer riba, dua unit komputer, 70 telefon bimbit, dua unit "router", sebuah mesin pencetak, sembilan kertas mengandungi tulisan cina iaitu nombor akaun Bank Negara China," kata Fisol kepada pemberita hari ini.

(Ketua Polis Kedah, Datuk Fisol Salleh menunjukkan kepada media barangrampasan kes sindiket terbabit)

Kesemua suspek direman selama empat hari bermula semalam bagi membantu siasatan.Tambahnya, polis Kedah sedang mengesan dua orang saksi warga tempatan yang dipercayai pemilik premis dan juga pemilik syarikat kenderaan bagi membantu siasatan.Kes disiasat di bawah Seksyen 420 Kanun Keseksaan, jika disabitkan kesalahan boleh dikenakan hukuman penjara maksimum 10 tahun dan boleh dikenakan sebatan dan boleh didenda.Siasatan turut dijalankan di bawah Seksyen 15 (1) (C) Akta Imigresen 1959 atas kesalahan tinggal melebihi tempoh dibenarkan serta Seksyen 55B (1) akta sama atas kesalahan menggaji pendatang asing.


Kes tembakan di Kuala Kurau, polis panggil lima saksi

IPOH, 5 Julai- Lima saksi dipanggil memberi keterangan berhubung kes tembakan di hadapan sebuah rumah di Kuala Gula, Kuala Kurau semalam.Ketua Polis Perak Datuk Seri Mohd Yusri Hassan Basri berkata pihaknya yakin dapat menyelesaikan kes tersebut dalam masa terdekat.Pada masa sama, beliau turut meminta mana-mana pihak yang mempunyai maklumat mengenai insiden agar tampil ke balai polis berdekatan bagi membantu siasatan."Kita masih dalam siasatan punca berlaku kejadian ini, tembakan berlaku di rumah mangsa mungkin ada pelbagai faktor kita pun tidak tahu lagi sama ada perniagaan atau persaingan mahupun sindiket...kes ini masih dalam siasatan dan siasatan kita merangkumi pelbagai faktor,"katanya.Beliau berkata demikian selepas menghadiri Program Ceramah Kerjaya di Dewan SMJK Yuk Choy Jalan Kuala Kangsar Ipoh.Dalam kejadian pukul 3.00 pagi semalam, suspek seorang lelaki menaiki motorsikal telah melepaskan beberapa das tembakan ke arah rumah mangsa.Polis menjumpai lima kelongsong peluru kaliber 9MM di tempat kejadian dan kes disiasat di bawah Seksyen 39 Akta Senjata Api 1971.

(Ketua Polis Perak Datuk Seri Mohd Yusri Hassan Basri)


Mekanik rugi RM200,00 selepas diugut sebar video bogel

KUALA KANGSAR, 4 Julai -Seorang mekanik kerugian RM200,000 selepas diperas ugut kenalan wanita yang mahu menyebarkan video bogel dan aksi lucahnya, semalam.Ketua Polis Perak, Datuk Seri Mohd. Yusri Hassan Basri berkata, suspek yang dikenali sebagai Yaya berkenalan dengan mangsa di laman Facebook sebelum meneruskan hubungan menerusi panggilan video.Menurut Mohd Yusri, mangsa yang berusia 30 tahun telah di minta suspek menerima panggilan video yang dibuatnya kerana mahu menunjukkan sesuatu.Katanya, menerusi panggilan video berkenaan, mangsa telah melihat suspek berbogel sambil melakukan aksi ghairah.Mangsa yang terpengaruh dengan aksi tersebut turut berbogel dan melakukan perkara tidak senonoh bersama suspek tanpa menyedari perbuatannya itu telah dirakam.Mangsa hanya menyedari perkara itu selepas video tersebut dihantar kepadanya.Mangsa yang ketakutan telah melakukan 38 transaksi perbankan atas talian dalam lima akaun bank berbeza membabitkan wang berjumlah RM200,000.Mangsa telah membuat laporan laporan polis pada pukul 1.49 petang semalam dan kes disiasat di bawah Seksyen 384 Kanun Keseksaan.

(Ketua Polis Perak, Datuk Seri Mohd Yusri Hassan Basri)


Guna dokumen palsu tuntut insentif Penjana, ahli perniagaan didenda RM200,000

AYER KEROH, 4 Julai- Seorang ahli perniagaan syarikat pembekal pekerja didenda RM200,000 selepas mengaku bersalah atas pertuduhan pilihan di Mahkamah Sesyen Ayer Keroh kerana menggunakan dokumen palsu Borang Permohonan Program Insentif Penjana 2.0, dua tahu lalu. Hakim, Elesabet Paya Wan menjatuhkan hukuman tersebut terhadap Mohd Azmi Mat Sah, 55 selepas tertuduh menerima pengakuan salah.Elesabet turut menetapkan hukuman penjara 12 bulan sekiranya tertuduh gagal membayar denda.Tertuduh melakukan kesalahan tersebut di Pejabat DRAZZ Global Resources, Jalan Kristal Merah 2, Kompleks Perniagaan Limbongan pada 5 Jun 2021. Dia didakwa telah menggunakan satu dokumen iaitu Borang Pengesahan Pekerja Program Insentif Pengambilan Pekerja (Hiring Incentive Program) atas nama DRAZZ Global Resources yang mana tertuduh mempunyai sebab untuk mempercayai bahawa dokumen itu adalah palsu. Kes disiasat mengikut Seksyen 471 Kanun Keseksaan yang boleh dihukum di bawah Seksyen 465 Kanun sama.Jika disabitkan kesalahan boleh membawa hukuman penjara maksimum dua tahun atau dengan denda atau kedua-duanya sekali.Mahkamah turut membenarkan wang baki di dalam akaun syarikat tersebut sebanyak RM16,402.93 dilucut hak.


KUALA KURAU, 4 Julai- Polis sedang mengesan seorang individu yang melepaskan tembakan di hadapan sebuah rumah di Kuala Gula, Perak awal pagi tadi. Mangsa, seorang lelaki Cina yang tinggal bersama isteri dan empat orang anaknya terdengar bunyi letupan di luar rumah mereka pada jam 3 pagi. Ketua Polis Perak, Datuk Sri Mohd Yusri Hassan Basri dalam satu kenyataan memaklumkan, terdapat kesan tembakan pada kereta, motosikal dan pintu cermin rumah mangsa."Selain itu, lima kelongsong peluru kaliber 9MM dijumpai di tempat kejadian. "Hasil siasatan mendapati, suspek, seorang lelaki telah menaiki sebuah motosikal dan melepaskan beberapa das tembakan ke arah rumah mangsa," kata Mohd Yusri kepada media di sini.

(Polis kesan individu lepas tembakan di hadapan rumah/Foto fail)


Bekas Ahli Lembaga Pengarah KLSCAH didenda RM6,000 hantar video lucah

KUALA LUMPUR, 3 Julai - Bekas Ahli Lembaga Pengarah Dewan Perhimpunan Cina Kuala Lumpur dan Selangor (KLSCAH) Yeo Kwi Seng didenda RM6,000 oleh Mahkamah Majistret di sini kerana mengaibkan kehormatan anak seorang pemimpin veteran MCA dengan menghantar video lucah melalui aplikasi WhatsApp, dua tahun lepas.Majistret Noorelynna Hanim Abd Halim menjatuhkan hukuman itu selepas Yeo, 69, menukar pengakuan kepada bersalah semasa sebutan kes itu pada 28 Jun lalu dan lelaki itu diperintahkan dipenjara enam bulan jika gagal membayar denda. Tertuduh membayar denda itu.Yeo didakwa melakukan perbuatan itu terhadap Wong Pei Huan, 53, di Suite 5.05-5.10, Tingkat 5, Plaza Imbi di sini antara 23 Mei dan 16 Jun 2021,mengikut Seksyen 509 Kanun Keseksaan yang membawa hukuman maksimum penjara lima tahun atau denda atau kedua-duanya.Kes itu dikendalikan Timbalan Pendakwa Raya Nor Aisyah Mohamed Zanyuin manakala tertuduh diwakili peguam Kitson Foong. - BERNAMA


Lelaki didakwa bunuh teman wanita

(Tertuduh diiringi polis ketika tiba di mahkamah)

IPOH, 30 Jun- Seorang lelaki dihadapkan ke Mahkamah Majistret Ipoh atas tuduhan membunuh teman wanitanya, Sabtu lalu.Bagaimanapun, tiada pengakuan direkodkan tertuduh, Saini Irwandy Sofian Sani, 23 tahun, yang mengangguk faham sejurus pertuduhan terhadapnya dibacakan di hadapan Majistret Jesseca Daimis.Mengikut pertuduhan, dia didakwa melakukan perbuatan membunuh Shahwani Abdullah, 24 tahun di No 4A Tingkat 1 Persiaran Rapat Baru 20, Taman Song Choon antara pukul 5.00 petang hingga 4.54 pagi, 24 Jun lalu.Tertuduh didakwa melakukan kesalahan itu mengikut Seksyen 302 Kanun Keseksaan.Pendakwaan dikendalikan Timbalan Pendakwa Raya N M Moganaraj Mithra, manakala tertuduh tidak diwakili peguam.Mahkamah kemudian menetapkan sebutan semula kes pada 30 Ogos depan untuk mendapatkan laporan forensik dan kimia.


Kes penyeludupan manusia, dua lelaki ditahan bersama 35 warga asing

MANJUNG, 1 Julai - Polis menahan 35 warga asing dan dua lelaki tempatan yang dipercayai terlibat dalam kes penyeludupan manusia di Segari dan Sitiawan, di sini, pagi semalam.

Ketua Polis Daerah Manjung, ACP Mohamed Nordin Abdullah berkata polis menerima maklumat orang ramai mengenai sebuah bot terdampar di pesisir pantai Segari bersama sekumpulan orang dipercayai warga Indonesia pada pukul 9.45 pagi.

“Hasil pencarian di kawasan kebun sawit di Segari, pasukan polis berjaya menjejaki 35 warga Indonesia tersebut yang terdiri daripada 24 lelaki, 10 perempuan serta seorang kanak-kanak yang bersembunyi di kebun tersebut,” kata ACP Mohamed Nordin menerusi kenyataan.Beliau berkata, kedua-dua lelaki tempatan yang ditahan itu masing-masing berumur 48 dan 52 tahun.Kes tersebut diklasifikasikan sebagai kes penyeludupan manusia dan disiasat di bawah Seksyen 26A Akta Antipemerdagangan manusia dan Antipenyeludupan migran 2007 serta Seksyen 6(1)(c) dan Seksyen 15(1)(c) Akta Imigresen 1959."Kesemua tangkapan akan direman bagi membantu polis menjalankan siasatan lanjut," katanya.


(Pemeriksaan mendapati terdapat 100 tan besi buruk di tongkang itu, bernilai RM180,000)

KOTA TINGGI, 2 Julai- Lima lelaki warga asing ditahan polis di perairan Pengerang, Kota Tinggi malam tadi kerana terbabit kegiatan mencuri besi buruk.Tangkapan dibuat selepas bot ronda yang menjalankan Op Taring Gelora, mengesan suspek berada di atas timbunan besi buruk di sebuah tongkang hanyut.Ketua Polis Johor, Datuk Kamarul Zaman Mamat berkata suspek didapati sedang memunggah besi buruk ke dalam dua buah bot kecil yang diikat dengan tongkang tersebut.Menyedari kegiatan mereka dikesan, suspek bertindak agresif, merempuh bot ronda polis di bahagian sisi hadapan."Pemeriksaan mendapati terdapat 100 tan besi buruk di tongkang itu, bernilai RM180,000."Kesemua besi buruk dirampas, bersama dua buah bot dan enjin digunakan suspek, bernilai RM40,000," kata Kamarul Zaman kepada media di sini. Kesemua suspek direman bermula esok hingga 16 Julai untuk siasatan lanjut.

(Warga asing curi besi buruk ditahan di perairan Pengerang)


Dua lelaki tempatan ditahan, seleweng minyak diesel

ALOR SETAR, 28 Jun- Dua lelaki  warga tempatan ditahan disyaki menyeleweng minyak diesel di salah sebuah stesen minyak di Alor Mengkudu, Alor Setar semalam.Pengarah Pejabat Kementerian Perdagangan Dalam Negeri dan Kos Sara Hidup (KPDN) Kedah, Affendi Rajini Kanth berkata, operasi membanteras penyeludupan minyak diesel di stesen-stesen minyak sekitar bandaraya itu berdasarkan maklumat risikan dan aduan orang awam.Katanya hasil operasi yang dijalankan, pihaknya mengesan sebuah lori dan kenderaan pacuan empat roda masing-masing bernombor pendaftaran tempatan sedang mengisi minyak dalam keadaan mencurigakan.

(Pacuan empat roda yang diubahsuai dan dipercayai digunakan untuk penyelewengan minyak diesel)

Pemeriksaan lanjut terhadap kenderaan-kenderaan berkenaan telah menemui tangki tambahan yang diubahsuai dan dipercayai digunakan untuk penyelewengan minyak diesel.Turut ditemui tangki tambahan dalam anggaran 200 liter pada sebuah van yang ditinggalkan di stesen minyak itu.Anggaran nilai rampasan 1,300 minyak diesel yang disita sebanyak RM2,795 dengan nilai rampasan keseluruhan dianggarkan berjumlah RM38,000.Ketiga-tiga kes disiasat di bawah Seksyen 21 Akta Kawalan Bekalan 1961 dan dibaca bersama Peraturan 3(1) Peraturan-Peraturan Kawalan Bekalan 1974.


Sindiket edar dadah guna Tiktok, Wechat tumpas

(Lapan individu termasuk seorang warga asing diberkas dan pelbagai jenis dadah bernilai RM927,000 dirampas)

JOHOR BAHRU, 28 Jun- Taktik mengedar dadah menerusi aplikasi TikTok dan Wechat berjaya dibongkark Polis Johor menerusi empat serbuan di Johor Bahru, pada 25 dan 26 Jun lalu.

Lapan individu termasuk seorang warga asing diberkas dan pelbagai jenis dadah bernilai RM927,000 dirampas. Timbalan Ketua Polis Johor, DCP M Kumar berkata wang tunai berjumlah hampir RM12,000 dan mata wang asing dirampas manakala dua buah kenderaan disita. Nilai rampasan keseluruhan termasuk sitaan, hampir sejuta ringgit. Mereka yang ditahan adalah lima lelaki dan tiga wanita termasuk serta seorang wanita warga asing berusia 19 hingga 57 tahun."Modus operandi sindiket pengedaran dadah ini adalah dengan menjadikan kereta dan rumah sewa sebagai stor penyimpanan sebelum diedarkan untuk pasaran tempatan. Kegiatan pengedaran dadah ini aktif sejak bulan Mac," katanya kepada media di sini. Sementara itu di Batu Pahat, lapan individu warga tempatan ditahan bersama sejumlah dadah bernilai RM134,657 ringgit pada Isnin lepas. Kesemua suspek direman tujuh hari bagi membantu siasatan.

(DCP M Kumar berkata sindiket edar dadah guna Tiktok, Wechat tumpas)


Suami isteri ditahan edar dadah

IPOH, 28 Jun- Sepasang suami isteri ditahan kerana disyaki terlibat dengan aktiviti pengedaran dadah di sebuah rumah di Jalan Medan Ipoh, Isnin lalu.Ketua Polis Perak, Datuk Seri Mohd Yusri Hassan Basri berkata kedua-dua suspek berusia 37 dan 39 tahun.Penahanan turut membawa kepada serbuan susulan di sebuah rumah berlainan di lokasi dan hari sama yang digunakan sebagai tempat menyimpan dan membungkus dadah pada jam 10.25 malam.Hasil serbuan menemukan dadah jenis ketamin seberat 757 gram, pil ekstasi seberat 1.08 kilogram (kg), pil erimin 5 (4.32kg), serbuk ekstasi (1.02kg) serta 141 peket serbuk minuman disyaki serbuk ekstasi (3.427kg).Mohd Yusri berkata, pihaknya turut menyita sebuah kenderaan jenis Nissan Almera serta merampas wang tunai RM1,200 serta beberapa peralatan yang disyaki digunakan untuk membungkus dadah.Nilai keseluruhan rampasan dadah bersama harta disita di kedua-dua serbuan berjumlah lebih RM579,000."Ujian saringan awal air kencing yang dijalankan terhadap kedua-dua suspek mendapati salah seorang daripada mereka positif dadah jenis ketamin. Hasil semakan mendapati kedua-dua mereka tidak mempunyai rekod kesalahan lampau," katanya.

(Ketua Polis Perak, Datuk Seri Mohd Yusri Hassan Basri)

Beliau ditemui pemberita pada sidang media di Ibu Pejabat Polis Kontinjen Perak.Mohd Yusri berkata siasatan awal mendapati kedua-dua suspek mula aktif dalam aktiviti pengedaran sejak tahun 2021.Dadah dirampas dipercayai untuk diedarkan bagi pasaran tempatan dan boleh digunakan seramai 40,000 penagih dadah.Suspek direman selama seminggu sehingga 3 Julai di bawah Seksyen 39B Akta Dadah Berbahaya 1952.


Lelaki berswafoto selepas cederakan pekerja kedai serbaneka didakwa

(Suspek sempat berswafoto bersama mangsa selepas mencederakannya sebelum beredar meninggalkan premis pada 20 Jun lalu/FOTO tular)

BANGI, 27 Jun - Seorang lelaki yang tular di media sosial kerana berswafoto bersama seorang pekerja kedai serbaneka selepas mencederakan pekerja itu, hari ini dihadapkan ke Mahkamah Majistret Bandar Baru Bangi di sini.Bagaimanapun penyelia tapak pembinaaan, U.S. Divagaran, 32, mengaku tidak bersalah atas pertuduhan mendatangkan kecederaan parah ke atas lelaki berusia 18 tahun itu di sebuah kedai serbaneka di Ecohill Taipan, Semenyih di sini pada 5 pagi, 20 Jun lepas.Pertuduhan dikemukakan mengikut Seksyen 325 Kanun Keseksaan yang memperuntukkan hukuman penjara maksimum tujuh tahun dan denda, jika sabit kesalahan. Timbalan Pendakwa Raya Siti Nur Liyana Mohd Sulaiman menawarkan jaminan RM8,000 dengan seorang penjamin berserta syarat tambahan iaitu tertuduh dilarang mengganggu mangsa sehingga kes selesai.Peguam V. Vickneswari yang mewakili Divagaran memohon jaminan dikurangkan dengan alasan anak guamnya yang masih bujang menanggung dan menjaga ibu bapanya yang uzur kerana dia satu-satunya anak lelaki dalam keluarga.“Anak guam saya bekerja sebagai penyelia tapak pembinaan dengan pendapatan tetap antara RM1,500 hingga RM2,000. Selain itu, dia perlu membayar bulanan untuk kereta dan rumah masing-masing RM500. Jumlah jaminan yang tinggi sukar dibiayai oleh keluarga tertuduh,” kata peguam itu.

Majistret Nurdiyanah Mohd Nawawi membenarkan tertuduh diikat jamin RM4,500 dengan seorang penjamin berserta syarat tambahan yang dipohon pendakwaan.Mahkamah menetapkan 15 Ogos ini untuk sebutan kes bagi laporan perubatan dan serahan dokumen.Media sebelum ini melaporkan dalam kejadian kira-kira 5 pagi, tertuduh yang dipercayai dalam keadaan mabuk memasuki sebuah kedai serbaneka untuk membeli minuman.Dia kemudian membawa keluar tiga payung dari premis berkenaan tanpa membuat bayaran menyebabkan mangsa menegurnya dan berlaku pertengkaran sebelum tertuduh menumbuk mangsa di muka. Tular di media sosial dua video kejadian terbabit dan beberapa keping gambar seorang lelaki berswafoto bersama mangsa yang cedera.- BERNAMA

BERITA BERKAITAN:Dua lelaki terlibat kes pukul diburu polis


Enam suspek ditahan seleweng baja bersubsidi

ALOR SETAR, 27 Jun- Sejumlah 261,600 kilogram baja bersubsidi dipercayai diseleweng dirampas hasil serbuan di sebuah gudang di Jalan Padang Hang, Alor Setar, Kedah. Pengarah Pejabat Perdagangan Dalam Negeri dan Sara Hidup  KPDN Kedah Affendi Rajini Kanth berkata hasil serbuan pasukan Polis Marin Langkawi kira-kira pukul 3.00 petang semalam, enam suspek warga tempatan dan dua warga asing ditahan.Katanya menerusi kenyataan hari ini, hasil pemeriksaan mendapati premis berkenaan tidak mempunyai apa-apa kebenaran bertulis daripada pengawal bekalan berkaitan pemilikan baja bersubsidi. Selain baja, turut disita sebuah lori bernombor pendaftaran tempatan, satu unit mesin jahit, satu unit alat timbang, empat jentera forklift dan satu bungkusan besar plastik baja yang disyaki digunakan untuk penyelewengan. "Enam suspek yang ditahan berusia dalam lingkungan 18 hingga 57 tahun dan dua lagi suspek bukan warganegara berusia lingkungan 40 tahun. "Nilai rampasan baja dianggarkan RM104,424  manakala nilai rampasan keseluruhan RM269,174.

(Affendi berksts enam suspek ditahan seleweng baja bersubsidi)


Tiga lelaki halang penguat kuasa Kesihatan ditahan

KEMAMAN, 26 Jun-Gara-gara menghalang penguatkuasa kesihatan melakukan pemeriksaan ke atas sebuah premis pemprosesan kopi, tiga individu ditahan polis kira-kira jam 10.00 malam tadi.Ketua Polis Daerah Kemaman Superintendan Hanyan Ramlan berkata, dalam kejadian kira-kira pukul 5.00 petang semalam, tiga lelaki berusia 30 hingga 60 tahun itu didakwa tidak memberikan kerjasama kepada pihak penguatkuasa Jabatan Kesihatan Daerah Kemaman dan Majlis Perbandaran Kemaman yang ingin membuat pemeriksaan.Menurut Hanyan Ramlan, difahamkan anggota penguat kuasa tersebut mahu membuat pemeriksaan premis itu selepas menerima aduan orang ramai mengenai premis tersebut yang dikatakan kurang bersih. Bagaimanapun, ketiga-tiga individu itu yang juga merupakan pemilik premis terkenal di Kemaman tidak berpuas hati dengan tindakan penguatkuasa tersebut dan cuba menghalang penguat kuasa daripada menjalankan tugas.Tambah Hanya, ketiga-tiga individu itu ditahan selepas laporan polis dilakukan oleh pegawai penguat kuasa berkenaan.Kes disasat  di bawah Seksyen 353 dan Seksyen 186 Kanun Keseksaan.

(Ketua Polis Daerah Kemaman, Superintendan Hanyan Ramlan)


Penyanyi dakwa dicabul ketika bergambar

SEREMBAN-26 Jun-Seorang penyanyi wanita berusia 25 tahun mendakwa dicabul selepas selesai membuat persembahan di satu festival di Dataran Nilai semalam.Ketua Polis Daerah Nilai, Abdul Malik Hasim dalam satu kenyataan berkata artis tersebut telah membuat laporan polis berhubung kejadian itu pada pukul 12.01 tengah malam didakwa telah dicabul oleh seorang lelaki.“Mangsa mendakwa telah didatangi oleh seorang lelaki yang meminta kebenaran untuk berswafoto dengannya," katanya.Menurut Abdul Malik, penyanyi itu telah memberi kebenaran dan setelah selesai berswafoto, lelaki tersebut telah menarik serta menggengam tangan dan seterusnya mencium tangan mangsa.“Terkejut dengan tindakan lelaki tersebut, mangsa terus menjerit dan suspek telah melarikan diri dari tempat kejadian."Bagaimanapun,lelaki tersebut berjaya ditangkap oleh pihak penganjur dan telah diserahkan kepada pihak Polis yang bertugas di festival berkenaan", katanya lagi."Kertas siasatan telah dibuka dibawah Seksyen 354 Kanun Keseksaan iaitu kesalahan menyerang atau menggunakan kekerasan jenayah kepada seseorang dengan niat hendak mencabul kehormatan", kata Abdul Malik.Suspek telah direman selama tiga hari bermula hari ini.


Bebaskan banduan, ahli perniagaan kerugian RM3.5 juta

JOHOR BAHRU, 26 Jun-Seorang lelaki ditahan kerana disyaki terlibat kes penipuan urusan membebaskan banduan, melibatkan kerugian sebanyak RM3.5 juta.Penahanan dibuat di sini pada 16 Jun lalu.Suspek berusia 35 tahun dipercayai menawarkan bantuan kepada seorang ahli perniagaan wanita untuk membebaskan anaknya dari Penjara Kajang.Mangsa yang berusia 67 tahun dikatakan mengenali suspek sejak 2020.Suspek mendakwa boleh berhubung dengan pegawai penyiasat kes untuk membebaskan anak mangsa yang dipenjara sejak 2019.Mangsa kemudian menyerahkan wang secara berperingkat kepada suspek sebagai dorongan menyelesaikan kes secepat mungkin.Laporan polis dibuat apabila mangsa menyedari telah ditipu, kerana anaknya masih tidak dibebaskan.Kes disiasat mengikut Seksyen 420 Kanun Keseksaan.


Ops Bersepadu Cegah Samseng Jalanan: Polis Johor tahan 130 individu

BATU PAHAT, 26 Jun- Serama 130 individu ditahan membabitkan motosikal dan kereta dalam Ops Bersepadu Cegah Samseng Jalanan di Kilometer 11 Jalan Kluang–Batu Pahat, Johor, semalam.132 saman atas pelbagai kesalahan turut dikeluarkan menerusi operasi tersebut.Ketua Polis Daerah Batu Pahat ACP Ismail bin Dollah menerusi kenyataannya memaklumkan, operasi bermula pukul 1.00 hingga 4.00 pagi itu turut menggempur lokasi yang kerap dijadikan 'port' mat rempit tersebut berkumpul dan membuat bising selain,membanteras aktiviti samseng jalanan yang berlumba haram pada hujung minggu sehingga menyebabkan kemalangan dan menyusahkan pengguna jalan lain. Sekatan jalan di Kilometer 11 Jalan Kluang – Batu Pahat dan semua jalan tikus turut dikepung menyebabkan semua penunggang motosikal ditahan. Sebanyak 36 buah motosikal dan sebuah kenderaan turut disita kerana tidak mempunyai lesen memandu/LKM dan ubah suai kenderaan yang melampau. Semua suspek dibawa ke Balai Polis Seri Gading, Batu Pahat bagi membantu siasatan.


Mayat terikat dalam sebuah rumah kosong

TUMPAT, 25 Jun-Mayat lelaki dalam keadaan tangan dan kaki diikat ditemukan di dalam sebuah rumah kosong yang sedang diubahsuai di Taman Kota Kubang Labu, Bandar Baharu Pasir Pekan, di sini.Mayat tanpa identiti yang berusia dalam lingkungan 40-an itu ditemukan kira-kira jam 3 petang tadi.Ketua Polis Daerah Tumpat, Asisten Komisioner Amran Dolah berkata, mayat tersebut ditemukan oleh pekerja yang membuat kerja ubah suai sebelum memaklumkannya kepada pemilik rumah dan kemudiannya menghubungi polis.Beliau berkata, hasil pemeriksaan terhadap mayat terbabit, mangsa dipercayai meninggal dunia dua hari yang lalu.Katanya, mayat mangsa dibawa ke Hospital Tumpat bagi bedah siasat dan kes disiasat mengikut Seksyen 302 Kanun Keseksaan.Sementara itu, pemilik rumah, Ho Wei Jiat, berkata dia ke rumahnya kira-kira jam 3 petang tadi berikutan menerima aduan daripada pekerjanya yang mengadu tentang bau busuk yang datang datang dari tingkat atas rumah berkenaan."Saya tidak nampak mayat tersebut. Saya sangkakan kemungkinan bangkai binatang pada mulanya."Saya suruh pekerja saya periksa dan dia mengatakan ternampak kasut mangsa. Saya terus laporkan kepada pihak polis", katanya ketika ditemui pemberita.Katanya, walaupun terkejut dengan penemuan mayat tersebut, proses ubahsuai rumah miliknya tetap akan diteruskan.


Seleweng diesel bersubsidi, lelaki tempatan ditahan

ALOR SETAR, 26 Jun- Sejumlah 460 liter minyak diesel bersubsidi  disita anggota penguat kuasa di sebuah stesen minyak Jalan Tanjung Bendahara, Alor Setar, semalam.Seorang lelaki warga tempatan berumur 28 tahun  dipercayai menjalankan kegiatan itu ditahan. Nilai rampasan keseluruhan bernilai RM16,000.Pengarah Pejabat Perdagangan Dalam Negeri dan Kos Sara Hidup  Negeri Kedah, Affendi Rajini Kanth dalam kenyataannya memaklumkan, van yang dipandu suspek turut membawa satu unit tangki tambahan bagi tujuan penyelewengan.Soal siasat mendapati suspek tidak mempunyai sebarang kebenaran bertulis pemilikan barang kawalan daripada pengawal bekalan.Kenderaan van bernombor pendaftaran tempatan yang dipercayai digunakan untuk kegiatan itu, turut disita.Kes disiasat di bawah Seksyen 21 Akta Kawalan Bekalan 1961.Pihaknya terus komited memantau dan membanteras aktiviti sindiket penyelewengan barang kawalan dan tidak berkompromi dengan mana-mana pihak yang didapati terlibat.


Lelaki mati ditetak dalam ladang kelapa sawit

MANJUNG, 25 Jun-Seorang wanita warga asing ditahan selepas disyaki membunuh seorang lelaki dalam kejadian di sebuah ladang sawit berdekatan kilang papan di sini semalam.Ketua Polis Perak, Datuk Seri Mohd Yusri Hassan Basri berkata, mayat mangsa ditemukan dengan beberapa kesan tetakan pada tubuh badannya. Menurutnya lagi, laporan awal berhubung kejadian diterima pihak polis pada pukul 5.15 petang semalam.Polis turut menjumpai beberapa barangan antaranya dua cangkuk tandan kelapa sawit, satu besi dan motosikal milik mangsa.Hasil bedah siasat mendapati kematian adalah disebabkan pendarahan yang banyak akibat luka kesan tetakan senjata tajam.Luka tetakan pada bahagian kepala telah membelah tengkorak dan mengenai otak mangsa.Suspek direman tujuh hari sehingga 1 Julai bagi membantu siasatan.Kes disiasat di bawah Seksyen 302 kanun keseksaan kerana membunuh.


13 ditahan, dua premis panggilan judi dalam talian di serbu polis

KUALA LUMPUR, 25 Jun - Dua premis yang dijadikan pusat panggilan judi dalam talian dekat Jalan Kuchai Lama di sini di serbu polis, Jumaat lalu.Dalam serbuan berasingan yang dijalankan pada pukul 4 petang dan 4.45 petang Polis Diraja Malaysia (PDRM) menahan 13 individu warga asing termasuk lima wanita.Ketua Polis Daerah Brickfields ACP Amihizam Abdul Shukol berkata dalam serbuan pertama pihaknya menahan seorang lelaki dan tiga wanita warga asing berusia 20 hingga 32 tahun.Amihizam berkata polis turut merampas beberapa barangan antaranya lima set komputer, lima unit komputer riba, 14 telefon bimbit dan dua unit penghala."Serbuan kedua di kawasan berhampiran turut membawa kepada penangkapan sembilan warga negara asing terdiri daripada tujuh lelaki dan dua perempuan berumur antara 21 hingga 36 tahun dan disyaki tidak mempunyai dokumen perjalanan yang sah," katanya dalam satu kenyataan hari ini.Beliau berkata siasatan mendapati kedua-dua premis ini disyaki terlibat dalam mengurus serta mempromosikan aktiviti perjudian dan analisis pakar judi terhadap barangan rampasan mendapati wujud aktiviti yang disyaki berkaitan dengan unsur-unsur perjudian dalam talian.Kedua-dua kes ini disiasat di bawah Seksyen 4(1)(g) Akta Rumah Judi Terbuka 1953 dan 6(1)(c) Akta Imigresen 1959/63."Orang ramai yang mempunyai maklumat tentang aktiviti perjudian mahupun kegiatan jenayah lain agar dapat menyalurkan maklumat kepada Hotline Polis Brickfields menerusi talian 03-2297 9222, Hotline Polis Kuala Lumpur (03-2115 9999) atau mana-mana balai polis yang berdekatan," katanya.


Polis kesan taktik tipu pelaburan 'patuh syariah' guna gambar individu ternama

KUALA LUMPUR, 24 Jun - Polis Diraja Malaysia (PDRM) menerusi Jabatan Siasatan Jenayah Komersial mengesan aktiviti penipuan pelaburan saham “Islamik” dan “patuh syariah” yang diiklankan menerusi platform media sosial menggunakan gambar individu ternama. Setiausaha PDRM, Datuk Noorsiah Saaduddin berkata sepanjang 2020 hingga Mei lepas, sebanyak 186 kes disiasat berkaitan skim penipuan pelaburan “patuh syariah” yang membabitkan jumlah kerugian keseluruhan RM5,411,571.61.Menurutnya, skim itu menawarkan keuntungan hingga 50 kali ganda daripada nilai wang yang dilaburkan serta keuntungan juga didakwa akan dibayar seawal tiga jam selepas pelaburan dibuat.“Lebih membimbangkan, paparan iklan itu turut menggunakan gambar individu-individu ternama termasuklah ahli politik, agamawan, selebriti, tokoh korporat dan pempengaruh media sosial dipercayai dengan tujuan untuk menarik perhatian pelabur. "Siasatan mendapati individu terbabit tidak terlibat dengan skim pelaburan berkenaan dan tidak pernah memberikan kebenaran untuk gambar mereka digunakan," katanya dalam kenyataan hari ini.

Noorsiah berkata pihaknya mengesahkan menerima laporan polis daripada beberapa individu ternama berkenaan penyalahgunaan gambar mereka oleh skim pelaburan itu.Katanya, orang ramai dinasihatkan untuk sentiasa berwaspada dan tidak sesekali terpengaruh dengan skim pelaburan yang menawarkan keuntungan yang terlalu lumayan serta melakukan semakan terperinci sebelum menyertai mana-mana skim pelaburan. "Dapatkan maklumat lanjut daripada sumber rasmi seperti portal semak mule, alert list Bank Negara Malaysia (BNM) dan Suruhanjaya Sekuriti Malaysia (SC) sebelum membuat keputusan untuk menyertai skim pelaburan yang meragukan," katanya. -BERNAMA


Ibu, bapa tiri ditahan disyaki dera budak 7 tahun

KUALA LUMPUR, 24 Jun- Polis menahan pasangan suami isteri yang disyaki mendera anak lelaki, berusia tujuh tahun.Ketua Polis Kuala Lumpur, Datuk Mohd Shuhaily Mohd Zain berkata kedua-dua suspek ditahan di rumah mereka dekat Taman Seri Rampai, pukul 8.00 malam, semalam hasil risikan dan maklumat yang diterima pihaknya."Pihak Jabatan Kebajikan Masyarakat menerima laporan dan telah bertindak menyelamatkan kanak-kanak itu dan pihak kami telah dipanggil untuk menyiasat."Kecederaan yang dialami mangsa...didapati mempunyai lebam di kaki, pipi dan kita juga dapat lihat kesan rotan," katanya.

(Ketua Polis Kuala Lumpur, Datuk Mohd Shuhaily Mohd Zain)

Beliau berkata demikian pada sidang media selepas Majlis Pelancaran Taman Angkat Amanita Taman Bukit Cheras, di sini hari ini.Tambah beliau, kanak-kanak lelaki tersebut kini sedang menerima rawatan di Hospital Kuala Lumpur.Suspek yang merupakan bapa tiri mangsa didapati positif metamfetamin ketika ditahan, manakala ibu kandung mangsa negatif.Kedua-dua suspek direman selama lima hari, bermula hari ini.

Perkasa masyarakat, jadi mata dan telinga polis tangani jenayahSementara itu, Taman Bukit Cheras dipilih sebagai Taman Angkat Skuad Aman Wanita (Amanita), Polis Diraja Malaysia (PDRM).Menurut Mohd Shuhaily ia bertujuan memperkasakan masyarakat di kawasan tersebut terutama golongan suri rumah, menjadi mata dan telinga polis menangani ancaman jenayah."Seperti mana tahun-tahun lepas, kriteria pemilihan itu masih lagi berdasarkan kepadatan penduduk dan juga kadar jenayah, tidak semestinya ia mengatakan bahawa jenayah itu tinggi di sini...tetapi ia sesuatu yang harus diberi perhatian."Justeru itu taman ini dipilih dan dengan harapan kita bersama-sama masyarakat setempat dapat mengekang jenayah yang berlaku di sini," katanya.Ini merupakan taman kelima, Taman Angkat Amanita diwujudkan di Kuala Lumpur.


Disyaki terlibat kegiatan Ah Long, polis tahan lelaki dalam pesawat

SENAI, 24 Jun- Disyaki terlibat dengan kegiatan Ah Long, seorang lelaki diberkas dalam sebuah pesawat di Lapangan Terbang Antarabangsa Senai, di sini, kelmarin.Ketua Polis Daerah Johor Bahru Selatan, ACP Raub Selamat berkata suspek, berusia 28 tahun yang menaiki penerbangan dari utara tanah air ditahan, sebaik tiba di lapangan terbang tersebut.Menurutnya, penahanan itu dibuat selepas empat lagi rakan subahat suspek ditahan sebelum ini.Terdahulu, tular video tangkapan berkenaan dan polis menegaskan, penahanan dibuat mengikut undang-undang.ACP Raub berkata suspek direman empat hari bagi membantu siasatan mengikut Seksyen 5(2) Akta Pemberi Pinjaman Wang 1951 / 4(1) Akta Rumah Judi Terbuka 1953.

(Tangkap layar rakaman video tular menunjukkan polis menahan suspek sebaik pesawat tiba di Lapangan Terbang Antarabangsa Senai)


Calon PRU15 DUN Jelapang didakwa atas 77 tuduhan menipu

(Hamidah Muhamad, 47, mengaku tidak bersalah di Mahkamah Majistret atas 77 pertuduhan menipu/Foto BERNAMA)

TAIPING, 23 Jun - Seorang calon wanita Dewan Undangan Negeri (DUN) Jelapang pada Pilihan Raya Umum ke-15 (PRU15) mengaku tidak bersalah di Mahkamah Majistret di sini hari ini atas 77 pertuduhan menipu berhubung tawaran pembelian tanah dan rumah yang tidak wujud melibatkan kerugian RM350,000.Hamidah Muhamad, 47, membuat pengakuan itu di dua mahkamah iaitu 38 pertuduhan dibacakan di hadapan Majistret R. Prabakaran manakala 39 pertuduhan didengar di hadapan Majistret Nur Atiqah Sapari. Suri rumah itu didakwa memperdaya empat mangsa antara 2021 dan 2022 dengan menawarkan mangsa membeli sebidang tanah di mukim Pokok Assam dan sebuah rumah dengan niat curang mendorong mangsa supaya memasukkan wang ke dalam akaunnya yang mangsa tidak akan memasukkan wang itu jika tidak diperdaya oleh tertuduh.Hamidah didakwa melakukan kesalahan itu mengikut Seksyen 420 Kanun Keseksaan yang memperuntukkan hukuman penjara tidak kurang satu tahun dan tidak lebih 10 tahun dan sebatan serta boleh dikenakan denda jika sabit kesalahan.Pendakwaan dikendalikan Pegawai Pendakwa Insp Khoo Kian Peng dan Timbalan Pendakwa Raya Nur Amalina Harun manakala Hamidah diwakili peguam S. Singaradivel. Khoo berkata tertuduh tidak dicadang ditawarkan sebarang jaminan kerana kerugian bagi kesemua 38 kes itu mencecah kira-kira RM200,000 manakala bagi 39 pertuduhan lagi yang dikendalikan Nur Amalina, beliau juga tidak mencadangkan Hamidah ditawarkan sebarang jaminan kerana melibatkan kerugian RM150,000.

Singaradivel bagaimanapun memohon anak guamnya diikat jamin atas alasan masalah kesihatan termasuk menghidap kanser otak dan tulang belakang serta perlu menelan 32 biji pil sehari bagi rawatan penyakitnya. Bagaimanapun Prabakaran menetapkan jaminan RM12,000 secara kolektif dengan dua penjamin bagi 38 pertuduhan manakala Nur Atiqah juga menetapkan jumlah yang sama dengan syarat tambahan iaitu pasport tertuduh mesti diserahkan kepada mahkamah sehingga kes selesai. Kedua-dua mahkamah menetapkan 31 Julai bagi sebutan semula kes berkenaan. Pada PRU15, Hamidah dari parti Makkal Sakti ketika itu mewakili BN menentang Cheah Pou Hian dari Pakatan Harapan (DAP) dan S. Navinten dari Perikatan Nasional (PAS) dalam pertembungan tiga penjuru di DUN Jelapang. Cheah menang dengan 21,554 undi manakala Hamidah hanya meraih 1,443 undi. - BERNAMA


Kes Wang Kelian: Empat warga Thailand didakwa seludup migran

KANGAR, 23 Jun - Empat warga Thailand dihadapkan ke Mahkamah Sesyen di sini hari ini atas pertuduhan menjalankan penyeludupan migran terhadap dua warga Myanmar di Bukit Wang Burma, Wang Kelian, Padang Besar antara 2013 dan 2015.Keempat-empat lelaki itu, Jehpa Lapi-E, 56; Somphon A-Dam, 51; Arun Kaeofainok, 30; dan Amree Nesalaeh, 58; masing-masing menghadapi satu pertuduhan yang dibacakan secara berasingan dalam bahasa Thai oleh jurubahasa mahkamah di hadapan Hakim Musyiri Peet.Kesemua tertuduh mengangguk faham selepas pertuduhan dibacakan, namun tiada pengakuan direkodkan berikutan pertuduhan dibuat di bawah Akta Antipemerdagangan Orang dan Antipenyeludupan Migran 2007 yang merupakan bidang kuasa Mahkamah Tinggi.Mengikut pertuduhan, tiga tertuduh iaitu Jehpa Lapi-E, Somphon A-Dam dan Arun Kaeofainok didakwa menjalankan penyeludupan migran terhadap seorang lelaki warga Myanmar iaitu Mohd Belal di Bukit Wang Burma, Wang Kelian, Padang Besar pada Februari 2013 sehingga April 2013.Sementara seorang lagi tertuduh, Amree Nesalaeh didakwa menjalankan penyeludupan migran seorang lelaki warga Myanmar iaitu Zedul Islam di Bukit Wang Burma, Wang Kelian, Padang Besar lebih kurang 5.30 pagi pada Ogos 2014 sehingga Mac 2015.

(Kesemua tertuduh menjalankan penyeludupan migran terhadap dua warga Myanmar di Bukit Wang Burma, Wang Kelian,Padang Besar antara 2013 dan 2015/FOTO BERNAMA)

Keempat-empat tertuduh didakwa melakukan kesalahan di bawah Seksyen 26A Akta Antipemerdagangan Orang dan Antipenyeludupan Migran 2007 dan boleh dihukum di bawah seksyen sama yang memperuntukkan hukuman penjara selama tempoh tidak melebihi 15 tahun dan boleh dikenakan denda, atau kedua-duanya.Mahkamah tidak membenarkan tertuduh diikat jamin dan menetapkan 25 Julai sebagai tarikh sebutan semula kes untuk dipindahkan ke Mahkamah Tinggi.Pendakwaan dikendalikan Timbalan Pendakwa Raya Muhammad Asyraf Md Kamal, VV Suloshini dan Lee Jun Keong manakala kesemua tertuduh tidak diwakili peguam.Pada Mei 2015, Malaysia dikejutkan dengan penemuan kem dan kubur di Wang Kelian yang menimbulkan pelbagai reaksi dalam kalangan masyarakat dari dalam dan luar negara.Susulan hasil siasatan dijalankan, kerajaan Malaysia mengemukakan permintaan ekstradisi kepada kerajaan Thailand terhadap 10 individu warga Thailand pada 6 Jan 2017, dan kedua-dua negara telah berusaha untuk mengesan kesemua individu berkenaan bagi melaksanakan proses ekstradisi.Semalam, Menteri Dalam Negeri Datuk Seri Saifuddin Nasution Ismail berkata empat warga Thailand yang disyaki terlibat dalam kes penemuan kem pemerdagangan manusia dan kubur di Wang Kelian, Perlis pada 2015 diekstradisi ke Malaysia semalam, bagi menghadapi pertuduhan di mahkamah di Malaysia.Saifuddin Nasution berkata hasil daripada kerjasama baik antara kedua-dua negara, empat daripada 10 individu berjaya dikesan dan dihadapkan ke mahkamah Thailand bagi tujuan ekstradisi. - BERNAMA


Najib tarik balik rayuan dapatkan dokumen berkaitan Goldman Sachs, keluarga Zeti

PUTRAJAYA, 23 Jun - Bekas Perdana Menteri Datuk Seri Najib Razak menarik balik dua rayuannya bagi mendapatkan dokumen perbankan berkaitan firma pelaburan Goldman Sachs dan keluarga bekas Gabenor Bank Negara Tan Sri Dr Zeti Akhtar Aziz untuk perbicaraan kes 1Malaysia Development Bhd (1MDB).Peguam Najib, Tan Sri Muhammad Shafee Abdullah memberitahu panel tiga hakim Mahkamah Persekutuan hari ini bahawa Najib menarik semula kedua-dua rayuannya tanpa prejudis untuk dihujahkan semula di semua peringkat mahkamah.“Kami (pihak pembelaan dan pendakwaan) bersetuju untuk syarat berikut. Kami akan menarik kedua-dua rayuan substantif tanpa prejudis supaya kami boleh berhujah di semua peringkat mahkamah termasuk di Mahkamah Tinggi. Mahkamah Tinggi ada menyatakan kami boleh berhujah semula mengenai perkara ini apabila saksi dipanggil memberi keterangan dalam perbicaraan,” katanya.Beliau juga memberitahu mahkamah pihak pendakwaan tidak akan membantah hak Najib untuk memohon semula dokumen itu apabila saksi berkaitan memberi keterangan dalam perbicaraan itu di Mahkamah Tinggi.Muhammad Shafee kemudian memohon mahkamah untuk membatalkan rayuan itu berdasarkan dua syarat yang dipersetujui oleh pihak pembelaan dan pendakwaan.Timbalan Pendakwa Raya Kamal Baharin Omar mengesahkan perkara itu kepada mahkamah.Presiden Mahkamah Rayuan Tan Sri Abang Iskandar Abang Hashim yang mengetuai panel itu kemudian membatalkan rayuan itu tanpa mendengar merit rayuan tersebut.Dua lagi hakim yang bersidang bersama Hakim Abang Iskandar ialah Hakim Besar Malaya Datuk Mohamad Zabidin Mohd Diah dan Hakim Mahkamah Persekutuan Datuk Zabariah Mohd Yusof.

Najib memfailkan rayuan terhadap keputusan Mahkamah Tinggi pada 12 Julai 2021 yang menolak dua permohonannya untuk meminta pihak pendakwaan dalam perbicaraan kes 1MDBnya mendedahkan dokumen perbankan yang dikaitkan dengan keluarga Zeti atas dakwaan keluarganya didakwa menerima wang daripada ahli perniagaan dalam buruan Low Taek Jho atau dikenali sebagai Jho Low.Rayuan beliau juga ditolak oleh Mahkamah Rayuan pada 8 Dis tahun lepas. Bekas Ahli Parlimen Pekan itu memfailkan permohonan pada 24 Mac 2021 untuk meminta pihak pendakwaan memberikan beberapa penyata perbankan daripada syarikat termasuk Aktis Capital Singapore Pte Ltd, Country Group Securities Public Company Ltd, ACME Time Ltd (BVI), Butamba Investments Ltd dan Central Holdings Ltd, dipercayai mempunyai kaitan dengan Jho Low dan keluarga Zeti dalam kes 1MDBnya.Najib juga memfailkan permohonan kedua pada 7 April 2021 untuk mendapatkan perjanjian penyelesaian sulit antara kerajaan dan Goldman Sachs Group pada 2020 dan transkrip atau laporan forensik berhubung telefon bekas rakan kongsi Goldman Sachs di Asia, Tim Leissner.Najib, 69, kini dibicarakan atas empat pertuduhan menggunakan kedudukannya untuk mendapatkan rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah yang sama.Perbicaraan kes 1MDB akan diteruskan pada 7 Julai di hadapan Hakim Datuk Collin Lawrence Sequerah.Najib sedang menjalani hukuman penjara 12 tahun di Penjara Kajang selepas Mahkamah Persekutuan mengekalkan sabitan atas kesalahan penyelewengan RM42 juta dana SRC International Sdn Bhd pada 23 Ogos tahun lepas. - BERNAMA


(Datuk Seri Saifuddin ditemu bual dalam sidang media selepas Majlis Serah Terima Tugas Ketua Polis Negara dan Timbalan Ketua Polis Negara)

KUALA LUMPUR, 22 Jun- Susulan tular klip video seorang pegawai polis wanita dipercayai berpangkat Inspektor memarahi anggota bawahan dan orang awam di media sosial. Lapan kertas siasatan dibuka terhadap individu tersebut; dengan enam daripadanya melibatkan siasatan tatatertib bawah Jabatan Integriti dan Pematuhan Standard (JIPS) Bukit Aman.Menteri Dalam Negeri, Datuk Seri Saifuddin Nasution Ismail berkata pegawai wanita itu digantung tugas sehingga proses siasatan selesai."Dua kertas siasatan dibuka bawah Seksyen 506 Kanun Keseksaan dan Seksyen 186 kanun sama. "Jadi dengan kenyataan ini, masyarakat akan dapat tahu bahawa pihak polis mempunyai kaedah dan mekasnisme jelas untuk hadapi perilaku sebegini yang boleh menyebabkan ketidakenteraman awam," kata Saifuddin dalam sidang media selepas Majlis Serah Terima Tugas Ketua Polis Negara dan Timbalan Ketua Polis Negara di sini. Beliau juga memaklumkan, rakaman percakapan telah diambil pada Ahad lepas dan kedua-dua kertas siasatan sudah dirujuk kepada Unit Siasatan Jenayah Terkelas, Jabatan Siasatan Jenayah Bukit Aman pada Isnin lalu.Media sebelum ini melaporkan bahawa polis mengesahkan menerima laporan kejadian pegawai polis wanita yang dikenali sebagai 'Inspektor Sheila' yang bertengkar dengan orang awam di parkir pusat beli-belah di Brickfields di sini.

(Datuk Seri Saifuddin berkata 'Inspektor Sheila' digantung tugas, kes dirujuk Bukit Aman)


Polis terima empat laporan penipuan culik murid sekolah

KUALA LUMPUR, 22 Jun- Polis menerima empat laporan berkaitan sindiket penipuan penculikan murid sekolah yang meminta wang tebusan di sekitar Lembah Klang bulan ini.  Ketua Polis Daerah Brickfields, ACP Amihizam Abdul Shukor berkata laporan itu diterima pada 13 hingga 15 Jun lepas, selepas satu pesanan ringkas tular menerusi Whatsapp berkaitan kejadian terbabit."Dalam kes itu, seorang wanita tempatan yang bekerja sebagai eksekutif akaun sebuah syarikat tempatan memaklumkan menerima satu panggilan telefon daripada individu tidak dikenali mendakwa menahan anaknya dan meminta sejumlah wang tebusan."Pengadu segera bertindak memeriksa keadaan anaknya dan mendapati anaknya dalam keadaan selamat lalu dengan serta-merta memutuskan panggilan suspek tersebut," katanya dalam kenyataan hari ini.

(Ketua Polis Daerah Brickfields, ACP Amihizam Abdul Shukor/ BERNAMA)

Ujarnya, kes disiasat di bawah Seksyen 420/511 Kanun Keseksaan (Cubaan Tipu) dan orang ramai dinasihatkan supaya tidak menimbulkan sebarang spekulasi berkaitan kes itu.Beliau juga meminta orang ramai agar jangan mudah percaya dengan sebarang panggilan telefon daripada individu tidak dikenali dan perlu membuat semakan dengan menghubungi pihak sekolah sekiranya mengalami situasi tersebut. "Hubungi balai terdekat jika anda mengalami masalah dan berhadapan dengan situasi ini dan jangan sesekali mendedahkan data peribadi atau maklumat perbankan kepada mana-mana individu yang tidak dikenali," katanya.Orang ramai perlu membuat semakan nombor telefon dan nombor akaun di laman web htpp://ccid.rmp.gov.my/semakmule/ terlebih dahulu sebelum membuat sebarang transaksi dan menghubungi Pusat Respons Scam Kebangsaan di talian 997 jika mempunyai maklumat berkenaan sindiket penipuan.Sebarang jenayah atau aktiviti yang mencurigakan, hubungi Hotline Polis Brickfields di talian 03-22979222, Hotline Polis Kuala Lumpur di talian 03-21460584/0585 atau mana-mana balai polis yang berdekatan.


Lelaki warga asing mencabul, direman tiga hari

IPOH, 21 Jun- Seorang lelaki warga asing ditahan kerana disyaki mencabul kehormatan seorang wanita di tapak pasar malam Taman Perpaduan, Ipoh semalam.Ketua Polis Daerah Ipoh, ACP Yahaya Hassan berkata tangkapan dibuat selepas pihaknya menerima laporan daripada mangsa berusia 36 tahun pada hari kejadian.Suspek direman selama tiga hari bermula hari ini.Kes disiasat mengikut Seksyen 354 Kanun Keseksaan (Cabul Kehormatan).Terdahulu, video berdurasi 14 saat memaparkan kes tangkapan tersebut tular di media sosial dan telah menarik perhatian masyarakat umum.Orang ramai diingatkan tidak membuat sebarang spekulasi mengenai video tersebut sehingga menjejaskan siasatan polis mahupun mendatangkan kegusaran di kalangan masyarakat.


Ops Gelombong 3, tumpaskan sindiket pemerdagangan manusia - JIM

KUALA LUMPUR, 21 Jun- Jabatan Imigresen Malaysia (JIM) berjaya menumpaskan sindiket penyeludupan manusia dalam Operasi Khas Ops Gelombang 3. Operasi yang melibatkan Bahagian Perisikan dan Operasi Khas Ibu Pejabat Imigresen Putrajaya dan JIM Negeri Kelantan dilaksana pada 14 Jun lepas berjaya menahan seramai 68 orang warga asing dibawah Akta Imigresen 1959/63, Akta Pasport 1966. Ketua Pengarah Imigresen, Datuk Ruslin Jusoh berkata dalam satu kenyataan, tangkapan Pendatang Asing Tanpa Izin (PATI) melibatkan warganegara Myanmar, Pakistan, Bangladesh, Indonesia, Vietnam dan India.

Mereka yang ditahan berusia dalam lingkungan umur antara 10 hingga 62 tahun yang dipercayai baru tiba dari negara jiran dan kemudian dipindahkan ke sekitar Terminal Bas Kota Bahru sebelum ke destinasi lain seperti Lembah Klang. Turut ditahan, tiga orang lelaki warganegara di bawah Seksyen 117 Kanun Prosedur Jenayah, Akta Anti-Pemerdagangan Orang dan Penyeludupan Migran (ATIPSOM) 2007, disyaki berperanan sebagai penghantar (transporter) bagi sindiket itu.

Tugasan itu menawarkan bayaran sehingga RM6,000 kepada PATI yang ingin memasuki negara melalui sempadan Malaysia-Thailand. Sebanyak tiga buah kenderaan pelbagai jenis bernilai RM50,000 turut disita.


Bekas anggota TLDM dipenjara enam bulan

SEREMBAN, 21 Jun - Bekas anggota Tentera Laut Diraja Malaysia (TLDM) dipenjara enam bulan selepas mengaku bersalah di Mahkamah Majistret Seremban hari ini.Tertuduh, menghadapi lima pertuduhan, memperdaya lima mangsa dengan membuat pembayaran tidak wujud melibatkan jumlah kerugian hampir RM20,000 pada Mei tahun ini.Mohammad Norikhwan Adha Mohamad Soffin, 26 tahun, membuat pengakuan tersebut di hadapan Majistret, Nurul Saqinah Rosni selepas semua pertuduhan dibacakan jurubahasa mahkamah.Mengikut pertuduhan, tertuduh memperdayakan lima mangsa berbeza dengan membuat transaksi bayaran yang tidak wujud ke akaun mangsa bagi pembelian sebuah motosikal, pelbagai pakaian, tiga telefon bimbit jenama iPhone dan pelbagai aksesori telefon serta peranti dengan nilai keseluruhan sebanyak RM19,916.Kesalahan dilakukan di lima lokasi di daerah Nilai antara pukul 5.02 petang, 17 Mei hingga pukul 7.36 malam, 18 Mei lalu.Tertuduh didakwa mengikut Seksyen 417 Kanun Keseksaan yang boleh dihukum di bawah seksyen yang sama yang membawa hukuman penjara selama tempoh maksimum lima tahun atau denda atau kedua-duanya, jika sabit kesalahan.Pendakwaan dikendali Timbalan Pendakwa Raya, Nik Nur 'Aqilah Syarfa Nik Zaidi dan Nurul Muhaimin Mohd Azman.

Sementara itu, di dalam kamar sama, tertuduh bersama Muhammad Asyraf Zaini, 27 tahun dan Abdul Rahman Zaini, 30 tahun, mengaku tidak bersalah atas pertuduhan memiliki dadah berbahaya jenis syabu anggaran berat 6.30 gram di sebuah rumah di Taman Desa Palma, Nilai, kira-kira pukul 10.00 pagi, 16 Jun lalu.Ketiga-tiga tertuduh telah melakukan kesalahan di bawah Seksyen 12(2) Akta Dadah Berbahaya 1952 dan boleh dihukum mengikut Seksyen 39A(1) akta sama.Mahkamah menetapkan sebutan semula kes pada 21 Ogos depan manakala ketiga-tiga tertuduh diberi jaminan sebanyak RM3,000 seorang.


Najib keluarkan cek hampir RM23 juta bagi khidmat pasukan media antarabangsa - Saksi

KUALA LUMPUR, 21 Jun - Mahkamah Tinggi hari ini diberitahu bahawa Datuk Seri Najib Tun Razak membuat pembayaran hampir RM23 juta melalui 39 keping cek kepada syarikat Semarak Konsortium Satu Sdn Bhd kerana menyediakan perkhidmatan pasukan media antarabangsa dan penulis ucapan bahasa Inggeris kepada bekas perdana menteri itu antara 2011 hingga 2014.Pengarah syarikat itu, Datuk Mohd Omar Mustapha, 51, berkata pembayaran berjumlah RM22,981,688 diterimanya antara 3 Mac 2011 hingga 23 April 2014 kerana syarikat terbabit menyediakan pelbagai perkhidmatan termasuk penyediaan teks ucapan dalam bahasa Inggeris untuk Najib sama ada di dalam atau di luar negara.“Ia juga bagi menyelaras segala urusan dengan pihak media antarabangsa yang berpusat di Malaysia, menyelaras temu duga Najib sewaktu lawatan ke luar negara dengan media antarabangsa dan menyediakan deraf temu duga atau artikel oleh Najib dalam majalah atau surat khabar dalam bahasa Inggeris,” katanya ketika membacakan pernyataan saksinya pada perbicaraan kes rasuah dan pengubahan wang haram dana RM2.3 bilion milik 1Malaysia Development Berhad (1MDB) dihadapi Najib.Menurut saksi pendakwaan ke-45 itu, urusan perkhidmatan syarikat tersebut kepada Najib bermula selepas timbulnya isu perkhidmatan oleh APCO Worldwide kepada kerajaan Malaysia yang pada 2010 pihak kerajaan telah membayar RM76.8 juta setahun kepada APCO. “Pembayaran ini telah dibuat oleh pihak kerajaan atas perkhidmatan PR Antarabangsa (Perhubungan Awam) yang telah diberikan oleh APCO antara Julai 2009 hingga Jun 2010. Pembayaran ini telah menjadi isu yang ditimbulkan oleh pihak pembangkang dalam Parlimen dan saya difahamkan kontrak antara APCO dan kerajaan selepas itu tidak disambung. “Ekoran daripada isu tersebut, saya melihat terdapat peluang perniagaan di situ dan telah menghubungi Ketua Pegawai Eksekutif APCO di Malaysia pada masa itu, Paul Stadlen untuk bertanya sama ada beliau bersedia untuk keluar daripada APCO dan menyediakan perkhidmatan secara persendirian dan beliau bersetuju,” katanya.Omar berkata APCO antara syarikat PR Antarabangsa terbesar di dunia yang beribu pejabat di Amerika Syarikat dan mempunyai cawangan di lebih 30 buah negara termasuk Malaysia. Saksi itu seterusnya berkata, beliau juga telah berjumpa dengan Najib di pejabat Perdana Menteri pada Mac 2011 untuk menawarkan perkhidmatan pasukan media antarabangsa dan penulis ucapan bahasa Inggeris kepadanya. Menurut Omar, dalam perbincangan itu, beliau telah menawarkan perkhidmatan tersebut dan pembayaran berdasarkan tuntutan yang dikemukakannya setiap bulan kepada Najib. “Pada masa itu, Najib telah bersetuju dengan cadangan perkhidmatan tersebut. Saya tidak meminta sebarang kontrak ditandatangani untuk perkhidmatan ini dan beliau (Najib) juga tidak minta sebarang kontrak daripada saya. Urusan ini hanyalah melibatkan perjanjian lisan sahaja memandangkan isu ini kemungkinan besar boleh dipolitikkan. “Saya percaya Najib boleh mempercayai saya dalam urusan ini kerana saya pernah bekerja sebagai pegawai khas utamanya ketika beliau memegang jawatan Timbalan Perdana Menteri pada 2004 hingga 2005,” katanya.

Ketika disoal balas peguam Tan Sri Muhammad Shafee Abdullah yang mewakili Najib, saksi itu berkata Najib merupakan satu-satunya pelanggan dalam syarikatnya dan setiap bulan beliau sendiri akan ke pejabat Najib untuk mendapatkan cek-cek itu.“Saya berjumpanya (Najib) setiap bulan dan saya berikan invois termasuk kos operasi dan beliau akan membuat pembayaran. Saya menerima pembayaran selama tiga tahun daripadanya tanpa disoal oleh pihak bank atau sebarang amaran daripada bank,” katanya.Sementara itu, ketika disoal semula oleh Timbalan Pendakwa Raya Ahmad Akram Gharib, saksi itu berkata perkhidmatan yang diberikannya kepada Najib adalah bagi tujuan rasmi dan beliau tidak mengetahui sumber wang yang digunakan Najib untuk membayar syarikatnya.Ahmad Akram: Adakah kamu tahu dari akaun mana Najib bayar kepada kamu?Mohd Omar: Saya hanya menerima bayaran melalui cek...setahu saya, beliau menandatangani cek tersebut secara peribadi, di hadapan saya.Najib, 70, menghadapi empat pertuduhan menggunakan kedudukannya untuk mendapatkan rasuah RM2.3 bilion daripada 1MDB dan 21 pertuduhan pengubahan wang haram membabitkan jumlah yang sama.Perbicaraan di hadapan Hakim Mahkamah Rayuan Datuk Collin Lawrence Sequerah, yang bersidang sebagai Hakim Mahkamah Tinggi diteruskan dengan bekas Ketua Setiausaha Perbendaharaan Tan Sri Mohd Irwan Serigar Abdullah memberi keterangan.- BERNAMA


Palsu tuntutan insurans kenderaan: Pemandu jabatan, rakan & pemilik bengkel didakwa

SHAH ALAM, 20 Jun - Seorang pemandu sebuah jabatan kerajaan dan rakannya didakwa di Mahkamah Sesyen di sini hari ini atas pertuduhan bersubahat dengan seorang pemilik bengkel bagi tuntutan palsu insurans kemalangan kenderaan.Erhanhazwan Hasim, 38, dan rakannya Ali Mochammad, 35, mengaku tidak bersalah selepas pertuduhan dibacakan di hadapan Hakim Rozilah Salleh.Pemilik bengkel itu, Hamidah Buang, 40, juga mengaku tidak bersalah atas pertuduhan memperdayakan seorang ejen sebuah syarikat insurans mengenai borang laporan kemalangan kenderaan seorang wanita bagi tuntutan insurans berjumlah RM4,899.19 dengan mengemukakan butir matan palsu termasuk borang yang ditandatanganinya tanpa pengetahuan wanita itu. Erhanhazwan, pemandu di Jabatan Kebudayaan dan Kesenian Negara (JKKN) Selangor dan Ali yang bekerja sebagai peniaga, dituduh bersubahat dengan Hamidah untuk tujuan sama.Mereka didakwa melakukan perbuatan itu di sebuah premis di Batu 16 Jalan Ipoh, Gombak pada 9 Mac 2021.Pertuduhan mengikut Seksyen 18 Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 akta sama yang membawa hukuman penjara sehingga 20 tahun dan denda tidak kurang lima kali ganda nilai suapan atau RM10,000 mengikut mana lebih tinggi jika sabit kesalahan.Pendakwaan dikendalikan Timbalan Pendakwa Raya SPRM Muaz Ahmad Khairuddin sementara Hamidah diwakili peguam Shalehuddin Salam manakala Erhanhazwan dan Ali tidak diwakili peguam.Mahkamah menetapkan jaminan RM4,000 masing-masing kepada Erhanhazwan dan Ali manakala RM5,000 kepada Hamidah dengan seorang penjamin dan syarat tambahan menyerahkan pasport kepada mahkamah serta melaporkan diri di pejabat SPRM pada setiap bulan.Sebutan semula kes bagi semua tertuduh ditetapkan 26 Julai. - BERNAMA


Imigresen tumpaskan sindiket membekal wanita asing untuk seks

KUALA LUMPUR, 18 Jun- Sindiket membekal wanita warga asing bagi tujuan khidmat seks ditumpaskan.Ketua Pengarah Imigresen, Datuk Ruslin Jusoh dalam kenyataannya berkata, seramai 72 orang warga asing ditahan dalam satu operasi khas yang dijalankan pada khamis lalu di lima lokasi sekitar Cheras dan Kepong.Operasi yang bermula pukul 9.00 malam itu, melibatkan pegawai pelbagai pangkat dari Bahagian Perisikan dan Operasi Khas, Ibu Pejabat Imigresen Putrajaya.Turut ditahan ialah tujuh orang lelaki tempatan yang bertindak sebagai 'kapten' dan penjaga premis. Operasi khas itu dijalankan berdasarkan maklumat dan risikan selama satu bulan keatas sindiket yang membekalkan wanita warga asing untuk tujuan seks di sekitar kawasan Kuala Lumpur.72 warga asing yang ditahan terdiri daripada empat lelaki Vietnam, tiga lelaki Bangladesh, seorang lelaki India, 43 wanita Vietnam, 15 wanita Indonesia dan 6 wanita Thailand yang berusia di antara 25 hingga 42 tahun. Wanita warga asing yang ditahan menyediakan perkhidmatan seks kepada pelanggan.Turut berada di premis semasa serbuan ialah beberapa orang pelanggan warga tempatan.Pemeriksaan awal mendapati mereka melakukan pelbagai kesalahan seperti tidak memiliki dokumen perjalanan yang sah, pas lawatan sosial tamat tempoh selain menyalahgunakan Pas.Sindiket ini beroperasi di premis perniagaan tiga tingkat dengan menjadikan tingkat satu sebagai tempat tinggal manakala tingkat dua dan tingkat tiga sebagai tempat khidmat seks.Modus operandi sindiket adalah mana-mana pelanggan yang ingin mendapatkan khidmat seks akan berurusan melalui aplikasi Whatsapp dan pelanggan tersebut akan diberikan kata laluan untuk masuk ke dalam premis. Sindiket tersebut dipercayai telah beroperasi selama hampir dua tahun dan mengiklankan perkhidmatan seks di kumpulan laman sosial, WhatsApp dan Telegram.Pasukan operasi telah merampas 48 naskah pasport Vietnam yang berada di premis dan sebuah kenderaan jenis SUV berwarna kelabu. Kenderaan tersebut dipercayai digunakan untuk menghantar wanita warga asing ke tempat yang telah dipilih oleh pelanggan.


100 guni benih kerang dirampas Maritim Malaysia

(Benih kerang yang dirampas Maritim Malaysia di perairan Kedah)

ALOR SETAR, 21 Jun- Sejumlah benih kerang seberat 1.5 tan berjaya dirampas Agensi Penguatkuasaan Maritim Malaysia, Zon Maritim Kuala Kedah pada jarak sekitar 0.5 batu nautika timur pesisir Padang Keria, Sanglang, Kedah, semalam.Pengarah Zon Maritim Kuala Kedah, Komander Maritim Noor Azreyanti Ishak berkata, pihaknya mengesan seorang lelaki tempatan memandu sebuah bot fiber dalam keadaan mencurigakan dengan memecut laju selepas melihat pihak berkuasa yang sedang menjalankan Ops Aman di kawasan perairan terbabit.Suspek bersama sebuah bot fiber tanpa nombor pendaftaran itu kemudian ditahan.Pemeriksaan mendapati bot fiber yang membawa sebanyak 100 guni benih kerang itu dipercayai menuju ke sempadan negara untuk cubaan menyeludup masuk ke Thailand.Rampasan termasuk sebuah bot, enjin dan benih kerang terbabit dianggarkan bernilai RM80,000 dibawa ke Jeti Zon Maritim Kuala Kedah untuk tindakan lanjut.Kes disiasat di bawah Akta Perikanan, Perkara 4(3) Peraturan Perikanan (Pemulihan dan Kultur Kerang 2002).

(Suspek (kiri), benih kerang (tengah) dan anggota Maritim Malaysia (kanan) menahansuspek di atas bot fiber)


Wanita hamil ditahan muat naik kenyataan hina Agong

GEORGE TOWN, 18 Jun- Seorang wanita yang sedang hamil enam bulan ditahan bagi membantu siasatan memuat naik kandungan di media sosial berbaur penghinaan terhadap Yang di-Pertuan Agong Al-Sultan Abdullah Ri'ayatuddin Al-Mustafa Billah Shah berhubung penganugerahan pingat kepada Tan Sri Lim Kit Siang.Ketua Polis Pulau Pinang Datuk Khaw Kok Chin berkata wanita berusia 32 tahun itu ditahan di pekarangan Ibu Pejabat Polis Daerah Seberang Perai Utara, dekat sini 13 Jun lepas."Pada 7 Jun 2023, Polis Diraja Malaysia (PDRM) menerima laporan daripada orang awam mengenai beberapa kandungan di media sosial yang berupaya menjejaskan ketenteraman awam."Susulan itu, pada 13 Jun 2023 pihak Unit Siasatan Jenayah Terkelas (USJT) Jabatan Siasatan Jenayah (JSJ) Bukit Aman telah menahan seorang wanita bagi membantu siasatan berhubung memuat naik kandungan di media sosial berkenaan," katanya dalam kenyataan hari ini.Beliau berkata berdasarkan siasatan awal, selain penghinaan terhadap Yang di-Pertuan Agong, wanita itu juga dipercayai turut mengaitkan Lim sebagai pencetus rusuhan 13 Mei 1969.Khaw berkata susulan penahanan wanita itu, polis merampas beberapa bahan bukti antaranya komputer riba, telefon bimbit dan kad sim milik wanita itu untuk siasatan lanjut.Beliau berkata wanita berkenaan kemudian dibebaskan dengan jamin polis pada hari sama kerana mendakwa sedang mengandung enam bulan.Katanya kes disiasat mengikut Seksyen 4(1) Akta Hasutan 1948 dan Seksyen 233 Akta Komunikasi dan Multimedia 1998 oleh USJT Bukit Aman.-BERNAMA

(Ketua Polis Pulau Pinang Datuk Khaw Kok Chin)


Suami isteri pecah tabung masjid direman semula

DUNGUN, 18 Jun- Sepasang suami isteri yang sebelum ini ditahan reman kerana memecah tabung masjid direman semula pada Jumaat, kerana melakukan kesalahan yang sama.Ketua Polis Daerah Dungun, Superintendan Baharudin Abdullah berkata, lelaki berusia 26 tahun dan isterinya 23 tahun itu sebelum ini direman selama lima hari bermula Jumaat lalu akibat disyaki memecah sebuah tabung Masjid Bukit Besi.Baharuddin Abdullah berkata, kedua-dua suspek ditahan semula selepas dipercayai cuba mencuri dan memecah tabung masjid dalam kejadian pada 6 dan 8 Jun lalu.Kejadian itu disedari Ahli Jawatankuasa Masjid selepas dia memeriksa rakaman CCTV dan mendapati suspek cuba memecah tabung tersebut dengan menggunakan objek keras.Namun, suspek gagal kerana tabung itu tidak berjaya dibuka sebelum pasangan melarikan diri.Jelas Baharudin Abdullah, hasil ujian air kencing suspek mendapati lelaki itu positif dadah jenis methaphetamin manakala isterinya negatif dadah.Kes disiasat di bawah Seksyen 380 dan 511 Kanun Keseksaan.

(Tangkap layar video rakaman kamera litar tertutup menunjukkan seorang lelaki dan wanita dipercayai pasangan suami isteri cuba mememcah tabung masjid)


Polis buka kertas siasatan, penularan video tembak Bandar Sunway

KUALA LUMPUR, 17 Jun- Polis Diraja Malaysia (PDRM) sudah membuka kertas siasatan berhubung penularan video kejadian kes tembak yang menyebabkan seorang lelaki maut di Bandar Sunway, Subang Jaya, Rabu lepas. Ketua Polis Daerah Subang Jaya ACP Wan Azlan Wan Mamat berkata pihaknya sedang mengesan individu yang menularkan video hasil rakaman kamera litar tertutup (CCTV) dan telefon bimbit yang dikesan tular di media sosial sejak petang semalam.“Laporan polis telah dibuat berkaitan video yang tular tersebut dan siasatan dijalankan di bawah Seksyen 504 Kanun Keseksaan dan Seksyen 233 Akta Komunikasi dan Multimedia,” katanya dalam kenyataan di sini hari ini.Sementara itu, Wan Azlan menasihatkan orang ramai supaya tidak membuat sebarang spekulasi berkaitan kejadian tersebut dan sebarang perlakuan yang menyalahi undang-undang akan dikenakan tindakan mengikut peruntukan sedia ada.Pemeriksaan Bernama mendapati terdapat tiga video berkaitan peristiwa itu telah tular antaranya melibatkan rakaman CCTV yang memaparkan tiga suspek bertopeng memasuki sebuah kedai alat aksesori telekomunikasi sebelum seorang daripadanya menembak mangsa dari jarak dekat.Video kedua dipercayai dirakam menggunakan telefon bimbit menunjukkan mangsa tertiarap berlumuran darah di lantai premis berkenaan manakala video ketiga memaparkan dua buah kereta yang dinaiki suspek meninggalkan tempat kejadian.Dalam insiden 1.35 tengah hari itu, mangsa lelaki berusia 32 tahun yang mempunyai dua rekod jenayah lampau maut terkena dua das tembakan yang dilepaskan dari jarak dekat.Mangsa disahkan meninggal dunia apabila tiba di Hospital Serdang dan kes disiasat mengikut Seksyen 302 Kanun Keseksaan kerana membunuh.-BERNAMA

(Tangkap layar video tular dipercayai dirakam kamera litar tertutup di premis aksesori telekomunikasi di Bandar Sunway)


'Geng Baby' sasar warga emas tumpas

KUCHING, 16 Jun- Satu kumpulan penjenayah, 'Geng Baby' yang aktif menyamun dan merompak warga emas di beberapa kawasan di Sarawak berjaya ditumpaskan polis.

Pesuruhjaya Polis negeri, Datuk Mohamad Azman Ahmad Sapri berkata, tujuh ahli kumpulan itu termasuk dua wanita aktif melakukan jenayah berkenaan sejak tiga bulan lalu dan dicekup dalam operasi bersepadu yang dijalankan pihaknya pada 6 Jun hingga 10 Jun lalu.

Kesemua mereka berumur antara 23 dan 30 tahun ditahan di beberapa lokasi di Kuching, Padawan dan Samarahan hasil intipan serta pendedahan rakan sejenayah.

"Kumpulan itu dikenali sebagai 'Geng Baby' kerana diketuai oleh seorang lelaki berusia 23 tahun yang nama panggilannya 'Baby'.

“Tertangkapnya anggota Geng Baby, polis berjaya menyelesaikan 13 kes jenayah.

“Hasil saringan air kencing turut mendapati semua suspek positif dadah" katanya pada sidang media di Ibu Pejabat Polis Kontinjen (IPK) Sarawak, di sini.

Kesemua suspek berdepan tiga pertuduhan mengikut Seksyen 395/397 Kanun Keseksaan, Seksyen 380 Kanun Keseksaan dan Seksyen 379A Kanun Keseksaan.

Nilai kerugian hasil daripada rompakan kumpulan terbabit dianggarkan mencecah RM40,000 melibatkan rata-rata mangsa warga emas yang hendak ke pasar pada waktu pagi.


Pura-pura lihat barang kemas sebelum samun

BALING, 16 Jun-Berpura-pura memilih rantai tangan emas yang sesuai untuk dihadiahkan kepada ibunyaItu taktik yang digunakan seorang lelaki untuk melarikan dua gelang emas dari sebuah kedai emas di Jalan Syed Sheh semalam.Ketua Polis Daerah Baling, Superintenden Shamsudin Mamat berkata, suspek berusia  21 tahun itu melarikan diri dengan sebuah kereta.Bagaimanapun dia yang bekerja sebagai kelindan lori tersebut berjaya ditahan beberapa jam selepas kejadian.Gelang emas yang dilarikan termasuk dua lagi barang kes telah ditemukan semula.Kes disiasat  mengikut Seksyen 380 Kanun Keseksaan kerana mencuri dalam bangunan.


Lelaki tunjal kepala wanita didakwa lagi

CAMERON HIGHLANDS, 16 Jun - Seorang penyelia kilang yang baru sahaja dibebaskan dari penjara semalam selepas mengasari seorang pemandu wanita di Lata Iskandar sekali lagi dijatuhkan hukuman sembilan hari penjara dan denda RM2,000 oleh Mahkamah Majistret, di sini.Keputusan dibuat Mahkamah Majistret Cameron Highlands selepas tertuduh, Mohamad Zaim Faiz Tarmizi, 29 tahun, mengaku salah terhadap dua pertuduhan menampar dua pelayan restoran.

Majistret Qasiratul Jannah Usmani Othman turut mengenakan hukuman denda RM1,000 bagi setiap pertuduhan, atau penjara sembilan hari jika tertuduh gagal membayar denda.Mahkamah bagaimanapun memerintahkan hukuman penjara dijalankan serentak bermula tarikh tangkapan, iaitu pada Khamis.Mengikut pertuduhan, Mohamad Zaim yang bekerja sebagai penyelia kilang di Serdang, Selangor, didakwa dengan sengaja menyebabkan kecederaan terhadap dua pelayan restoran - Samir Das dan V Dennis Pillai di Restoran Glory 78 Steamboat Snack Corner (Bamboo Biryani) Tanah Rata pada 4 Jun lalu.Bagi kedua-dua pertuduhan, dia didakwa mengikut Seksyen 323 Kanun Keseksaan yang memperuntukkan hukuman penjara sehingga setahun atau denda sehingga RM2,000 atau kedua-duanya, jika sabit kesalahan.Pada 9 Jun, Mahkamah Majistret Tapah menjatuhi hukuman penjara tujuh hari selepas tertuduh mengaku bersalah mengugut dan memukul kepala seorang pemandu wanita.


Kematian Pegawai Kadet TLDM, mahkamah koroner putuskan keputusan terbuka

IPOH, 16 Jun - Mahkamah Koroner, di sini telah memutuskan keputusan terbuka berhubung inkues bagi menentukan punca kematian pegawai kadet Tentera Laut DiRaja Malaysia (TLDM), J.Soosaimanicckam.Koroner, Ainul Shahrin Mohamad juga memutuskan punca kematian J. Soosaimanicckam yang meninggal dunia semasa menjalani latihan sebagai pegawai kadet di KD Sultan Idris, Lumut pada 19 Mei 2018 adalah disebabkan edema pulmonari.Keputusan dibuat di hadapan ahli keluarga mendiang yang hadir, dan peguam, Zaid Malek dan Mahajoth Singh.

Di luar mahkamah, peguam memaklumkan akan memfailkan rayuan ke Mahkamah Tinggi Ipoh setelah perbincangan diadakan dengan ahli keluarga.Pada 19 Mei 2018, Soosaimanicckam yang ketika itu berusia 27 tahun, disahkan meninggal dunia di Hospital Angkatan Tentera Lumut.TLDM dalam kenyataan media pada 20 Mei 2018 memaklumkan, Pegawai Kadet Graduan (PKG) itu mengadu sakit dada dan sesak nafas di blok penginapannya selepas selesai menjalani latihan fizikal, yang merupakan rutin harian pelatih pada pukul 12.20 tengah hari.Susulan itu, Soosaimanicckam telah diberikan bantuan penafasan dan rawatan lanjut oleh doktor yang bertugas, sebelum disahkan meninggal dunia pada 1.45 petang.Mendiang melapor ke Kapal Diraja (KD) Sultan Idris bagi menjalani latihan kursus kelayakan pegawai graduan, pada 12 Mei 2018.


Dua pengedar dadah jadikan inap desa transit syabu

(Dua buah kereta suspek dirampas untuk siasatan)

ALOR SETAR, 16 Jun- Dua lelaki dipercayai pengedar dadah menjadikan sebuah inap desa di Sungai Jagung, Sungai Petani, Kedah sebagai transit membawa syabu. Ketua Polis negeri, Datuk Fisol Salleh berkata, kegiatan itu terbongkar selepas polis menyerbu kawasan inap desa berkenaan pada Rabu lalu.Hasil maklumat dan pemerhatian, polis menahan dua suspek terbabit ketika sedang mengeluarkan sebuah kotak dari bonet kereta. Pemeriksaan dalam kotak tersebut menemukan sebanyak 18 bungkusan plastik teh cina berwarna hijau berisi bahan disyaki dadah jenis syabu seberat 18.6 kilogram syabu. Kedua-dua suspek berusia 34 dan 35 tahun itu juga didapati positif dadah jenis methamphetamine.Polis turut merampas dua buah kenderaan yang dinaiki kedua-dua suspek serta wang tunai berjumlah RM500. Fisol berkata, suspek direman selama tujuh hari bermula Rabu lalu dan disiasat di bawah Seksyen 39B Akta Dadah Berbahaya 1952.

(18 bungkusan plastik teh cina berisi bahan disyaki dadah jenis syabu)


Pelajar IPT mengaku samun kedai telefon - Polis Perak

(Ahmad Adnan (dua kiri) menunjukkan barang kes yang dirampas/FB Peraktastic)

TELUK INTAN, 15 Jun- Seorang pelajar institusi pengajian tinggi (IPT) ditahan bagi membantu siasatan kes samun sebuah kedai telefon di Kompleks Menara Condong, di sini, April lalu.Ketua Polis Daerah Hilir Perak, Asisten Komisioner Ahmad Adnan Basri berkata, suspek, 21, ditahan pada Selasa di sebuah kondominium Jalan Perda Barat, Bukit Mertajam, Pulau Pinang. Polis turut merampas beberapa barangan termasuk 23 unit telefon bimbit, sebuah kereta dan sejumlah wang tunai bernilai RM853.Ahmad Adnan berkata, lelaki berkenaan mempunyai satu rekod lampau berkaitan jenayah dan mengaku terlibat dalam kes tersebut bersendirian."Ujian air kencing yang dijalankan ke atas suspek yang merupakan menuntut di salah sebuah IPT di Pulau Pinang itu didapati negatif dan soal siasat mendapati suspek mengaku terlibat dalam jenayah itu secara bersendirian," katanya dalam satu kenyataan hari ini.Suspek direman selama empat hari bermula semalam dibawah Seksyen 394 Kanun Keseksaan yang membawa hukuman penjara 20 tahun dan sebatan. 3 April lalu, seorang pengawal keselamatan cedera di bahagian kepala selepas ditetak suspek yang memecah masuk kedai telekomunikasi berkenaan.Kerugian dianggarkan bernilai RM300,000.

(Tangkap layar rakaman kamera litar tertutup (CCTV) suspek melakukan samun disebuah kedai telefon di Kompleks Menara Condong, Perak/Polis Daerah Hilir Perak)


Sindiket edar dadah bernilai RM3.7 juta tumpas

KUALA LUMPUR, 15 Jun- Dua lelaki termasuk seorang warga Iran ditahan polis kerana disyaki terlibat sindiket pengedaran 143 kilogram (kg) dadah yang dianggarkan bernilai RM3.7 juta dalam dua serbuan di ibu negara pada Selasa lalu.Polis telah menyerbu dua kondominium di Taman Segambut Aman dan Jalan Ampang dalam operasi yang berasingan bermula sekitar 6.00 petang hingga 11.00 malam.Ketua Polis Kuala Lumpur Datuk Mohd Shuhaily Mohd Zain berkata kesemua suspek yang ditahan masing-masing berusia 39 dan 48 tahun.Suspek telah bergiat aktif mengedar sejak Mei lepas.

(Ketua Polis Kuala Lumpur Datuk Mohd Shuhaily Mohd Zain)

Beliau berkata modus operandi kegiatan mereka adalah dengan menjadikan unit kondominium mewah sebagai stor simpanan dadah sebelum diedarkan untuk pasaran tempatan."Dalam serbuan itu, kita telah menemui sebanyak 4.2 kg syabu bernilai RM139,000 dijumpai di sebuah kereta Estima di parking lot tersebut. "Tangkapan tersebut telah membawa kepada serbuan kedua di sebuah unit kondominium di Jalan Ampang Kuala Lumpur dan di sinilah kita menahan seorang lelaki warga Iran dan dalam serbuan ini kita berjaya menemui syabu dan ganja. Syabu dianggarkan seberat 103.3 kg dan bersamaan dengan nilai RM3.4 juta manakala ganja anggran berat sebanyak 34.7 kg bernilai sebanyak RM107,000", katanya dalam sidang media di Ibu Pejabat Polis Kontinjen Kuala Lumpur.Mohd Suhaily berkata kedua-dua lelaki itu tidak memiliki sebarang rekod jenayah, bagaimanapun suspek lelaki tempatan disahkan positif methamphetamine hasil ujian saringan air kencing.Suspek direman selama tujuh hari sehingga 20 Jun untuk siasatan di bawah Seksyen 39B Akta Dadah Berbahaya 1952.


KPDN Kedah sita 7,200 liter diesel diseleweng

CHANGLUN, 14 Jun- Kementerian Perdagangan Dalam Negeri dan Kos Sara Hidup (KPDN) Kedah merampas sebanyak 7,200 liter diesel dianggar bernilai lebih RM15,000 dalam serbuan stor di Kawasan Perindustrian Bukit Kayu Hitam, semalam.Pengarah KPDN Kedah , Affendi Rajini Kanth memaklumkan, pihaknya menemukan dua kontena dalam serbuan tersebut.Pemeriksaan lanjut ke atas kenderaan berkenaan membawa kepada penemuan sebuah 'skid tank' berisi diesel dan satu unit 'dispenser pump'Kesemua barang itu disita kerana disyaki diguna untuk penyelewengan diesel.Turut disita, enam tangki fiber, satu pam minyak dan tiga hos paip.Kes disiasat dibawah Seksyen 20 Akta Kawalan Bekalan 1961 dan Peraturan 3 (1) Peraturan-Peraturan Kawalan Bekalan 1974.

(Pihak penguasa KPDN Kedah menemukan dua kontena dalam serbuan yang dilakukan)


Tiga kumpulan sindiket curi kabel tumpas

ALOR SETAR, 14 Jun - Polis menumpaskan tiga kumpulan disyaki terlibat dalam kes mencuri kabel milik Telekom Malaysia (TM) dan Tenaga Nasional Berhad (TNB) di tiga daerah di Kedah yang melibatkan kerugian sebanyak RM150,000.Ketua Polis Kedah, Datuk Fisol Salleh berkata kumpulan tersebut masing-masing dikenali sebagai Geng Aji Lebai di Alor Setar, Geng Zali Black di Kubang Pasu dan Geng Ogy di Baling. Beliau berkata,  modus operandi yang digunakan oleh ketiga-tiga kumpulan itu hampir sama iaitu dengan menyamar sebagai kontraktor ketika melakukan jenayah tersebut.

"Mereka bertindak sebagai petugas, dia pakai vest ada hole, dia ada pakaian penyelenggaraan tapi sebenarnya dia penyamun,' katanya pada sidang media di Ibu Pejabat Polis Kontinjen Kedah, di sini.Tambah Fisol, kesemua suspek yang ditahan positif dadah jenis Methamphetamine dan memiliki pelbagai rekod jenayah lampau.Katanya, Polis masih mengesan enam lelaki warga tempatan bagi membantu siasatan.


Tukang urut didakwa lakukan amang seksual

KUALA PILAH, 14 Jun- Seorang tukang urut warga tempatan berdepan pertuduhan melakukan hubungan seks dengan seorang gadis tanpa kebenaran pada 30 Mei lalu di Mahkamah Majistret, di sini.Tertuduh, Nor Muhamad Ahmad, 57 mengaku tidak bersalah selepas pertuduhan dibacakan di hadapan Majistret Saiful Sayoti.Berdasarkan pertuduhan, tertuduh didapati melakukan perhubungan seks dengan cara memasukkan jari ke dalam kemaluan seorang gadis berusia 21 tahun tanpa kebenaran.Perbuatan itu dilakukan pada 30 Mei lalu lebih kurang jam 10.30 malam bertempat di ruang tamu dalam rumah di Kuala Klawang, Jelebu.Oleh itu, tertuduh telah melakukan kesalahan di bawah Seksyen 377CA Kanun Keseksaan dan boleh dihukum di bawah seksyen yang sama.Jika sabit kesalahan, boleh dipenjara tidak kurang daripada lima tahun dan tidak lebih daripada 30 tahun, serta turut dikenakan sebatan.Pendakwaan dikendalikan Timbalan Pendakwa Raya, Muhammad Amirul Noor Hashimi manakala tertuduh tidak diwakili peguam.Mahkamah tidak menawarkan jaminan dan menetapkan 17 Julai depan sebagai tarikh sebutan kes, serahan dokumen dan lantikan peguam.


KULAI, 11 Jun- Seorang lelaki ditahan polis di Taman Sutra Utama, Skudai, Johor Bahru kerana menggunakan resit pembayaran dalam talian palsu untuk membeli telefon pintar di sebuah kedai telefon bimbit.Pemangku Ketua Polis Daerah Kulai, Superintendan Yusof Othman memaklumkan, suspek berumur 24 tahun itu, mempunyai lima rekod jenayah."Suspek memperdaya pekerja kedai terbabit, dengan mengemukakan resit palsu, pembayaran deposit, berjumlah RM500, ke akaun bank syarikat kedai itu."Suspek kemudian sekali lagi, menunjukkan resit palsu, pembayaran penuh, berjumlah RM6,850,"kata Yusof kepada media di sini.Laporan polis dibuat pekerja kedai selepas mendapati tiada sebarang transaksi dibuat ke dalam akaun bank syarikat.Turut dirampas, telefon Iphone 14 Pro Max, bersama sebuah lagi telefon tiruan model sama.Suspek direman hingga 14 Jun untuk siasatan lanjut.

(Individu ditahan guna resit palsu beli telefon pintar/PDRM)


MERSING, 11 Jun- Tujuh nelayan termasuk seorang tekong ditahan Agensi Penguatkuasaan Maritim Malaysia (Maritim Malaysia) kerana berlabuh di kawasan larangan pada kedudukan 0.3 batu nautika di barat Pulau Mensirip, Mersing semalam.Pengarah Zon Maritim, Komander Maritim Suhaizan Saadin berkata mereka yang ditahan berumur 26 hingga 55 tahun.Kedua-dua bot yang mereka gunakan disita kerana dipercayai melanggar syarat sah lesen iaitu berlabuh di dalam taman laut pada kedudukan kurang dua batu nautika dari darat."Bot itu juga didapati tidak dikendalikan oleh pemiliknya sendiri."Kedua-dua bot dan kru ditahan sebelum dibawa ke Jeti Maritim Malaysia Teluk Gading untuk diserahkan kepada pegawai penyiasat bagi tindakan lanjut," kata Suhaizan kepada media di sini.

(Tujuh nelayan ditahan berlabuh di kawasan larangan/Maritim Malaysia)


Kontraktor dilepas dan dibebaskan tuduhan edar dadah

JOHOR BAHRU, 14 Jun- Mahkamah Tinggi Johor Bahru, melepas dan membebaskan seorang kontraktor daripada tiga pertuduhan mengedar 1.91 kilogram dadah di Ulu Tiram, lima tahun lepas.Hakim, Datuk Abu Bakar Katar ketika membaca keputusan kes menyatakan pihak pendakwaan gagal membuktikan tertuduh, Wong Shee Kay, 53 tahun, mempunyai kawalan terhadap dadah yang dijumpai dalam kenderaan. Fakta tertuduh mempunyai kunci kereta berkenaan, tidak mencukupi untuk mengaitkannya dengan pemilik dadah, tanpa keterangan lain.Selain itu, keterangan juga ditolak kerana tidak mengikut prinsip undang-undang, melibatkan pihak pendakwaan gagal memanggil pemilik kereta menutup kelompangan, untuk akses kepada kenderaan terbabit. Kes dikendalikan Timbalan Pendakwa Raya Muhammad Syafiq Mohd Ghazali, manakala tertuduh diwakili peguam, Mohd Daud Ismail dan Hang Lee Ying.Kes dijalankan mengikut Seksyen 39 B ( 1 ) ( A ) dan Seksyen 39 B ( 2 ) Akta Dadah Berbahaya 1952.


187 premis judi dipotong bekalan elektrik di Johor

(Premis judi yang dipotong bekalan elektrik di Johor)

PASIR GUDANG, 10 Jun- Sebanyak 187 premis di seluruh Johor dikenakan tindakan pemotongan bekalan elektrik kerana terlibat kegiatan perjudian haram. Tindakan pemotongan itu hasil operasi bersepadu yang dijalankan bersama Polis Diraja Malaysia (PDRM), Tenaga Nasional Berhad (TNB) dan Majlis Bandaraya daerah selama tempoh tiga hari.Ketua Polis Johor, Datuk Kamarul Zaman Mamat berkata, kesemua premis berkenaan dipercayai telah beroperasi selama tiga hingga enam bulan."Operasi dijalankan bagi memastikan kegiatan perjudian haram ini dapat dihapuskan daripada terus berleluasa," katanya di sini.Kes disiasat mengikut Seksyen 21A Akta Rumah Judi Terbuka 1953.

(Premis judi yang disita di Johor)


Suspek kes dera miliki 13 rekod jenayah lampau

(Foto kanak-kanak yang menjadi mangsa dera yang tular di media sosial)

KUALA LUMPUR, 8 Jun- Lelaki tempatan yang disyaki terlibat dalam kes penderaan kanak-kanak berusia dua tahun dikesan memiliki 13 rekod jenayah lampau.Perkembangan terbaharu kes tersebut disampaikan Ketua Polis Kuala Lumpur Datuk Mohd Shuhaily Mohd Zain.Menurut Datuk Mohd Shuhaily, suspek dalam kes dera itu juga dikesan positif dadah.

"Melalui siasatan awal, mendedahkan bahawa beliau di kurung dan seperti mana anak-anak kecil biasa mangsa agak aktif dan disebabkan kemungkinan besar mangsa membuat bising dan bergerak seperti mana anak-anak kecil biasa yang lain. Suspek telah mengambil tindakan mendidik yang terlampau", katanya dalam sidang media di IPK Kuala Lumpur.Suspek sedang direman tujuh hari bagi membantu siasatan.Sementara itu di Tapah Perak, seorang penyelia kilang dipenjara seminggu oleh Mahkamah Majistret berhubung kejadian mengasari seorang wanita di Lata Iskandar, baru-baru ini.Kejadian itu turut tular di media sosial.Majistret Siti Hanum Mohmad Sah menjatuhkan hukuman tersebut selepas tertuduh Mohammad Zaim Faiz Tarmizi, 29 tahun mengaku salah atas dua pertuduhan.Tertuduh didakwa mengikut Seksyen 506 dan 323 Kanun Keseksaan.Dalam kes lain, Mahkamah Majistret Kuala Kubu Bharu diberitahu tentang keadaan pelakon Hafidz Roshdi yang didakwa atas pertuduhan mencederakan isterinya pada Mac lepas.Pelakon berusia 29 tahun itu disahkan waras dan boleh dibicarakan atas pertuduhan tersebut.Timbalan Pendakwa Raya Asmaa’ Zamri berkata demikian merujuk kepada laporan psikiatri yang dikeluarkan Hospital Bahagia Tanjung Rambutan.Mahkamah kemudian menetapkan 17 Julai depan untuk sebutan semula kes.


Penyamun naik basikal di Johor diburu polis

JOHOR BAHRU, 10 Jun- Polis sedang mengesan seorang lelaki yang melakukan samun ke atas seorang wanita dengan menaiki sebuah basikal serta bersenjatakan parang di Kampung Baru Pandan, di sini, semalam.Ketua Polis Daerah Johor Bahru Selatan, Asisten Komisioner Raub Selamat berkata, mangsa cedera di tangan dalam insiden pada pukul 6.40 petang itu.Suspek berusia 20-an membawa lari ratusan ringgit dan sebuah telefon bimbit milik mangsa, manakala parang yang dipercayai digunakan suspek ditinggalkan di lokasi kejadian."Suspek berbadan kurus, berketinggian kira-kira 165 sentimeter, berpakaian baju-T lengan pendek berwarna hitam dan seluar panjang gelap, serta berkulit cerah," katanya dalam satu kenyataan hari ini.Kes disiasat mengikut Seksyen 394 Kanun Keseksaan.Orang ramai yang mempunyai maklumat berkaitan kejadian itu boleh menyalurkan kepada Pegawai Penyiasat, Inspektor Muhammad Fadzil Tuan Wil menerusi talian 011-4067 8218 atau Hotline Ibu Pejabat Daerah (IPD) Johor Bahru Selatan melalui talian 07-218 2323.

(Parang yang ditinggalkan suspek samun di tempat kejadian)


Suspek dera kanak-kanak miliki 13 rekod jenayah

(Ketua Polis Kuala Lumpur, Datuk Mohd Shuhaily Mohd Zain)

KUALA LUMPUR, 9 Jun - Lelaki yang disyaki mendera kanak-kanak perempuan berusia setahun 11 bulan di perumahan awam Desa Rejang, Setapak memiliki 13 rekod jenayah lampau.Ketua Polis Kuala Lumpur, Datuk Mohd Shuhaily Mohd Zain berkata rekod berkenaan melibatkan pelbagai kesalahan jenayah dan dadah serta satu rekod dikehendaki polis di Lanchang, Pahang.“Ibu kanak-kanak itu merupakan seorang mualaf berumur 18 tahun dan telah menetap dengan suspek selama dua bulan.“Sepanjang tempoh berkenaan, ibu kanak-kanak itu telah dikurung di dalam bilik berasingan dengan anaknya dan dikunci oleh suspek,” katanya pada sidang media di Ibu Pejabat Polis Kontinjen (IPK) Kuala Lumpur hari ini.Mohd Shuhaily berkata kanak-kanak berkenaan agak aktif dan dikurung selepas dipukul akibat membuat bising.

(Kanak-kanak perempuan yang didera suspek di PPR Desa Rajang, Setapak, Kuala Lumpur, semalam)

Menerusi hasil pemeriksaan, suspek gagal mengemukakan kad pengenalannya dan dia memiliki kad pengenalan orang lain.Sementara ujian saringan air kencing yang dilakukan pula mendapati suspek positif dadah jenis Amphetamine dan Methamphetamine.Suspek direman tujuh hari bermula hari ini dan motif kejadian sedang disiasat.Berdasarkan pengakuan awal, suspek menyatakan memukul kanak-kanak itu kerana selalu membuat bising.Mohd Shuhaily berkata Bahagian Jenayah Seksual, Wanita dan Kanak-kanak (D11) IPK Kuala Lumpur telah membuka satu kertas siasatan mengikut Seksyen 31(1)(a) Akta Kanak-kanak 2001, Peraturan 25(2) Akta Pendaftaran Negara 1959 serta Seksyen 15(1) Akta Dadah Berbahaya 1952.Semalam, polis telah menahan lelaki berusia 31 tahun itu di sebuah pangsapuri di Taman Kepong Indah.Susulan itu, Polis Kuala Lumpur meminta orang ramai yang mempunyai sebarang maklumat berkaitan kes berkenaan menghubungi Hotline Polis Kuala Lumpur di talian 03-2115 9999 atau mana-mana balai polis berhampiran.


Taktik kirim dadah dalam serbuk suplemen tempatan terbongkar

(Serbuk suplemen yang dicampur dadah bagi mengaburi mata pihak berkuasa)

PERAI, 9 Jun- Taktik sindiket yang cuba mengirim bungkusan kononnya mengandungi suplemen dalam bentuk serbuk minuman tidak kesampaian apabila kegiatan itu berjaya dikesan oleh Jabatan Kastam Diraja Malaysia (JKDM) Pulau Pinang. Pengarah JKDM negeri, Hamisan Kalip berkata, enam bungkusan dipercayai mengandungi dadah jenis heroin itu dirampas pihaknya di Kompleks Kargo Udara Kedua, Jalan Batu Maung, Bayan Lepas pada pukul 3.36 petang, Selasa lalu.Dadah seberat lebih 1.4 kilogram itu diisi dalam bekas suplemen produk keluaran tempatan dan dianggarkan bernilai sejumlah RM132,000."Bekas ini diisi separuh dengan susu (serbuk) suplemen dan separuh lagi dadah."Sindiket cuba eksport bekas ini ke luar negara, Jka kita tidak perasan, kita akan anggap ia sebagai susu biasa saja," katanya pada sidang media di Kompleks Pencegahan negeri, di sini, hari ini.Mengulas lanjut, Hamisan berkata, mengikut keterangan yang terdapat pada bungkusan berkenaan dipercayai sindiket ingin mengeksport barangan terbabit ke negara Ocenia."Kita sudah mengenal pasti pengirim bungkusan terdiri dari orang persendirian berdasarkan alamat yang tertera pada 'parcel' (bungkusan) terbabit termasuk juga melalui kamera litar tertutup (CCTV)."Bagaimanapun, kita tidak pasti sama ada alamat itu betul atau pun tidak. Kita masih menjalankan siasatan sebelum membuat tangkapan ke atas suspek yang dipercayai warga tempatan," katanya.Kes disiasat mengikut Seksyen 39B Akta Dadah Berbahaya 1952.

(Dadah yang dirampas dalam bekas suplemen produk keluaran tempatanpada 6 Jun 2023)


Lelaki kasari pemandu wanita dihukum penjara tujuh hari

(Mahkamah Majistret Tapah jatuhi hukuman tujuh hari penjara ke atas lelaki yang mengasari pemandu wanita di Lata Iskandar, Isnin lalu / BERNAMA)

TAPAH, 9 Jun- Padah mengasari wanita, seorang penyelia kilang dipenjara tujuh hari oleh Mahkamah Majistret Tapah atas pertuduhan mengugut dan mencederakan pemandu wanita hingga video kejadian itu tular di media sosial, Isnin lalu.Keputusan itu dibuat Majistret Siti Hanum Mohmad Sah selepas tertuduh, Mohammad Zaim Faiz Tarmizi, 29 tahun mengaku salah sebaik kedua-dua pertuduhan dibacakan terhadapnya.Mengikut pertuduhan pertama, tertuduh didakwa menakutkan secara jenayah terhadap Amiera Atiqah Shahrizan, 25, dengan kata ugutan 'pecah muka kau sat lagi' di Lata Iskandar Kilometer 22, Jalan Tapah - Cameron Highlands sekitar jam 5.33 petang pada 5 Jun lalu.Dia didakwa mengikut Seksyen 506 Kanun Keseksaan yang membawa hukuman penjara selama tempoh tujuh tahun atau denda atau kedua-duanya.Bagi pertuduhan kedua pula, tertuduh didapati dengan sengaja menyebabkan kecederaan kepada mangsa sama di lokasi dan tarikh sama.Tertuduh didakwa melakukan kesalahan mengikut Seksyen 323 Kanun Keseksaan yang membawa hukuman penjara yang boleh sampai satu tahun atau denda sehingga RM2,000 atau kedua-duanya.Pendakwaan dikendalikan oleh Timbalan Pendakwa Raya, Geetha Jora Singh, manakala tertuduh tidak diwakili peguam.Sebelum menjatuhkan hukuman, Siti Hanum menasihatkan tertuduh supaya berfikir dahulu sebelum bertindak dan setiap tindakan ada kesan dan akibatnya bukan sahaja kepada diri sendiri malah ahli keluarga dan masyarakat.Pada Selasa, lelaki tersebut ditahan di sekitar Serdang, Selangor selepas mangsa berusia 24 tahun itu membuat laporan polis berhubung insiden terbabit.

(Video tular insiden tindakan tertuduh keluar dari kereta dipandunya dan mengetuk cermin kenderaan di belakangnya sebelum memarahi dan memukul kepala pemandu wanita terbabit)

Siasatan awal polis mendapati, kejadian itu berlaku sekitar jam 5.33 petang pada Isnin ketika mangsa dalam perjalanan turun dari Cameron Highlands menuju ke Tapah bersama adik lelakinya berusia 17 tahun.Kejadian dikatakan berlaku akibat salah faham di atas jalan raya sekitar pusat peranginan Lata Iskandar apabila mangsa cuba memotong sebuah kereta Proton Persona yang berada di hadapannya, namun tidak dapat berbuat demikian.Terdahulu tular video berdurasi 1 minit memaparkan tindakan seorang lelaki berbadan tegap memakai baju merah keluar dari kereta dipandunya dan mengetuk cermin kenderaan di belakangnya sebelum memarahi dan memukul kepala pemandu terbabit.


Lelaki disyaki dera bayi perempuan teman wanita ditahan

KUALA LUMPUR, 8 Jun- Seorang lelaki berumur 31 tahun yang dipercayai mendera bayi teman wanitanya ditahan di sebuah flat di Jinjang di sini malam ini.Timbalan Ketua Polis Daerah Wangsa Maju DSP D. Saralathan ketika dihubungi mengesahkan penahanan itu dan memaklumkan polis akan memohon perintah reman esok.“Siasatan kini dijalankan oleh Bahagian Jenayah Seksual Wanita dan Kanak-Kanak (D11) Ibu Pejabat Polis Kuala Lumpur dan Ketua Polis Kuala Lumpur akan mengeluarkan kenyataan dalam masa terdekat,” katanya kepada Bernama.Semalam, tular video seorang bayi perempuan berusia setahun 11 bulan cedera dipercayai didera teman lelaki ibunya di sebuah pangsapuri di Setapak.Bayi itu, yang cedera di bahagian belakang badan, bengkak di bibir serta lebam kedua-dua belah mata, kini dirawat di Hospital Kuala Lumpur.Siasatan awal polis mendapati punca bayi malang itu dipukul ialah kerana membuat bising dan ibunya dikatakan cuba menghalang suspek tetapi tidak berdaya.Kes itu disiasat mengikut Seksyen 31(1) Akta Kanak-Kanak 2001.- BERNAMA

(Bayi itu, yang cedera di bahagian belakang badan, bengkak di bibir serta lebam kedua-dua belah mata, kini dirawat di Hospital Kuala Lumpur/ Foto: Sosial Media)


(Bubu itu dikesan oleh bot ronda Maritim Malaysia iaitu bot KILAT 5 yang sedang melaksanakan rondaan Op Aman / Op Tiris di perairan negeri Perlis)

KUALA PERLIS, 8 Jun- Sebanyak 31 set bubu naga dirampas Agensi Penguatkuasaan Maritim Malaysia (Maritim Malaysia) Zon Maritim Kuala Perlis.Rampasan dibuat pada kedudukan iaitu kira-kira 1.6 batu nautika dari barat Sungai Berembang, Perlis sekitar pukul 12.20 tengah hari semalam.Pengarah Zon Maritim Kuala Perlis, Komander Maritim Mohd Hashim Mat Zain berkata, bubu itu dikesan oleh bot ronda Maritim Malaysia iaitu bot KILAT 5 yang sedang melaksanakan rondaan Op Aman / Op Tiris di perairan negeri Perlis melalui pelampung-pelampung bersaiz kecil yang mencurigakan di permukaan air sekitar perairan berkenaan. "Hasil tinjauan mendapati, pelampung-pelampung kecil tersebut adalah penanda lokasi bubu naga dipasang oleh individu atau kumpulan yang tidak bertanggungjawab. "Taktik ini telah diubah bagi mengaburi penguat kuasa yang sebelum ini menggunakan pancang-pancang kayu sebagai penanda kedudukan bubu naga yang telah dipasang," kata beliau kepada media di sini. Kesemua bubu naga dan udang yang dirampas dianggarkan bernilai lebih RM3,000.

(31 set bubu naga dirampas di perairan Perlis)


TAIPING, 6 Jun- Seorang lelaki warga Thailand didenda RM25,000 oleh Mahkamah Seksyen Taiping selepas mengaku bersalah menyeludup keluar diesel bersubsidi di ICQS Pengkalan Hulu, Gerik, dua bulan lalu.Abdulloh Yamadong, 58 tahun dijatuhi hukuman itu dan diperintahkan menjalani hukuman penjara enam bulan sekiranya gagal membayar denda.Mengikut pertuduhan Abdulloh didakwa mengisi diesel ke dalam tangki asal kenderaan pacuan empat roda yang didaftarkan di Thailand dengan tujuan membawa keluar dari Malaysia bahan bakar bersubsidi itu melebihi kuantiti dihadkan.Pertuduhan dibuat mengikut Subperaturan 3(1) Peraturan-peraturan Kawalan Bekalan (Larangan Eksport) 2011 dan boleh dihukum mengikut Perenggan 5(a) Peraturan yang sama.Pendakwaan dikendalikan Timbalan Pendakwaraya Kementerian Perdagangan Dalam Negeri Dan Kos Sara Hidup, Roslina Idris manakala tertuduh tidak diwakili peguam.

(Didenda RM25,000 seludup keluar diesel bersubsidi)


Dera anak hingga mati: Suami isteri didakwa semula

JOHOR BHARU, 8 Jun-Sepasang suami isteri yang dilepas tanpa bebas didakwa semula dengan pertuduhan baharu di Mahkamah Sesyen di sini hari ini kerana kecuaian yang menyebabkan kecederaan kepada kanak-kanak berusia 4 tahun, April lalu.Bagaimana pun, tertuduh S. Nagendran dan isterinya, A. Sangeetha yang sedang mengandung tiga bulan mengaku tidak bersalah selepas pertuduhan dibacakan dihadapan Hakim V.M. Mabel Sheela.Pasangan berusia 23 tahun itu didakwa mencapai niat bersama bertindak secara cuai yang mungkin menyebabkan kecederaan fizikal kepada anak mereka berusia 4 tahun.Mereka didapati melakukan kesalahan itu di Skudai Villa Apartment, Skudai Johor Bahru, 12.30 tengah malam, 28 April lalu.Pendakwaan dikemukakan mengikut Seksyen 31 (1) (a) Akta Kanak-Kanak 2001 yang boleh dihukum mengikut Seksyen sama, dibaca bersama seksyen 34.Hukuman itu memperuntukkan denda RM50,000 atau penjara 20 tahun atau kedua-duanya sekali.Kes dikendalikan Timbalan Pendakwa Raya, S Thiviya manakala mereka tidak diwakili peguam.9 Julai ditetapkan sebutan kes.Semalam, pasangan berkenaan dilepaskan tanpa dibebaskan apabila pihak pendakwaan gagal mempertahankan pertuduhan pindaan selepas pasangan itu menukar pengakuan kepada tidak bersalah.


(Menurut Tan Sri Acryl San, terdapat enam keping replika wang kertas ‘duit mayat’ dalam sampul surat yang dikirim)

KUALA LUMPUR, 5 Jun- Ketua Polis Negara, Tan Sri Acryl Sani Abdullah Sani menerima satu laporan polis mengenai sepucuk surat amaran dan ugutan yang dialamatkan kepada Ketua Polis Pulau Pinang, Datuk Khaw Kok Chin.Menurut beliau, terdapat enam keping replika wang kertas ‘duit mayat’ dalam sampul surat yang dikirim.Selain itu terdapat sekeping nota berbentuk amaran agar Polis Kontinjen Pulau Pinang menghentikan tindakan agresif memerangi sindiket pemberi pinjaman wang tanpa lesen di negeri berkenaan.Menurut kenyataan Tan Sri Acryl Sani, surat layang tersebut yang dimasukkan dalam sampul surat, telah diterima pada 1 Jun melalui perkhidmatan Pos Malaysia."Turut dinyatakan melalui surat layang tersebut, nota berunsur ugutan jenayah terhadap Ketua Polis Pulau Pinang bahawa kedai dan balai polis akan dibakar sekiranya amaran berkenaan tidak diendahkan," menurut kenyataan itu. Beliau memandang serius perkara ini dan operasi melibatkan jabatan siasatan jenayah, jabatan siasatan jenayah komersial dan jabatan siasatan jenayah narkotik sedang giat dijalankan untuk mengesan suspek. Siasatan dijalankan mengikut Seksyen 507 Kanun Keseksaan iaitu kesalahan menakutkan secara jenayah melalui suatu komunikasi tanpa nama.

(Surat ugutan terhadap Ketua Polis Pulau Pinang disiasat)


Miliki pistol, peluru hidup: Lelaki berusia 40 tahun ditahan

(Hasil siasatan awal mendapati, lelaki terbabit mendakwa pistol terbabit milik kenalannya)

TANAH MERAH, 4 Jun- Polis menahan seorang lelaki bersama sepucuk pistol dan enam peluru hidup dalam serbuan di sebuah rumah tanpa nombor di Kampung Air Murbo, Jedok, Tanah Merah, semalam.

Ketua Polis Daerah Tanah Merah, Superintendan Mohd Haki Hasbullah berkata, serbuan dilakukan pada jam 2.55 petang oleh sepasukan pegawai dan anggota Bahagian Siasatan Jenayah Ibu Pejabat Polis Daerah Tanah Merah.Hasil pemeriksaan lanjut, sepucuk pistol jenis Revolver S/N 357 Magnum Smith/Wesson berwarna krom ditemukan dalam beg silang yang dipegang lelaki tersebut. Turut dijumpai, sarung pistol berwarna hitam , 6 butir peluru dalam silinder dan lima biji pil jenis Yaba dalam beg silang tersebut. Lelaki terbabit mendakwa pistol berkenaan milik kenalannya."Tangkapan ke atas seorang lelaki Melayu berumur 40 tahun beralamat di Kampung Air Murbo Jedok, Tanah Merah, Kelantan kerana memilik sepucuk pistol point 38 space smith wesson 357 magnum bersama dengan enam peluru hidup yang berada dalam kaliber atau kelongsong peluru semasa tangkapan dijalankan," kata Mohd Haki kepada media di sini. Beliau berkata, suspek mempunyai lima rekod lampau.Dia ditahan reman selama tujuh hari bermula 4 hingga 10 Jun bagi membantu siasatan.

(Superintendan Mohd Haki berkata polis menahan seorang lelaki bersama sepucuk pistol dan 6 peluru hidup selepas melakukan serbuan diTanah Merah)


Video bayi perempuan dikasari berlaku di pusat jagaan di Batu Caves

(Tular hari ini di laman sosial, memaparkan seorang bayi perempuan dikasari pengasuh)

KUALA LUMPUR, 2 Jun-  Insiden dalam satu video berdurasi satu minit 32 saat yang tular hari ini di laman sosial, memaparkan seorang bayi perempuan dikasari, merupakan kejadian yang berlaku pada 21 Mei lepas, di sebuah pusat jagaan kanak-kanak di Taman Samudera, Batu Caves di sini.Pemangku Ketua Polis Daerah Gombak Supt Noor Ariffin Mohamad Nasir berkata satu laporan polis telah dibuat ibu bayi tersebut pada hari yang sama, selepas mendapati terdapat beberapa kesan lebam pada paha dan pipi anaknya.“Pihak polis telah menahan seorang perempuan warga tempatan berumur 23 tahun, yang merupakan pengasuh di pusat jagaan tersebut dan suspek telah dituduh di Mahkamah Selayang pada 30 Mei.“Bagi pertuduhan di bawah Seksyen 31(1)(a) Akta Kanak–Kanak 2001, suspek mengaku bersalah dan dijatuhkan hukuman denda RM10,000 dan bon kelakuan baik selama tiga tahun, serta dikenakan Perintah Khidmat Masyarakat,” katanya dalam kenyataan malam ini.Noor Ariffin berkata pemilik pusat jagaan tersebut, turut dituduh di bawah Seksyen 6(2) Akta Taman Asuhan Kanak–Kanak 1984, namun suspek tidak mengaku salah dan sebutan semula kes pada 7 Ogos.“Bagi pertuduhan di bawah Undang-Undang 3, Undang-Undang Kecil Tred Perlesenan, Perniagaan dan Industri (Majlis Perbandaran Selayang) 2007, suspek mengaku salah dan dijatuhkan hukuman denda sebanyak RM1,000,” katanya.Orang ramai dinasihat supaya tidak membuat sebarang komen berhubung video tular terbabit yang boleh mendatangkan kemudaratan awam.


(Suspek dikatakan berurusan dengan mangsa menerusi platform media sosial dan menyamar sebagai pembeli)

KUALA LUMPUR, 2 Jun- Tiga rakan terbabit kes samun menggunakan pistol tiruan ditahan dalam dua serbuan berasingan di sekitar Selangor dan Johor. Ketua Polis Daerah Dang Wangi, Asisten Komisioner Noor Dellhan Yahaya berkata penangkapan dibuat susulan aduan seorang penjual telefon bimbit terpakai secara dalam talian yang didakwa disamun. Suspek dikatakan berurusan dengan mangsa menerusi platform media sosial dan menyamar sebagai pembeli, seterusnya bertemu mangsa di Kampung Bharu, Kuala Lumpur pada 30 Mei untuk urusan pembelian."Dalam pertemuan tersebut, mangsa hadir dengan dua rakannya. Suspek meminta mangsa serahkan dua unit telefon bimbit untuk dilihat dan terus dimasukkan ke dalam poket suspek."Apabila mangsa meminta bayaran seperti yang dipersetujui semasa menjual secara dalam talian, suspek kemudian keluarkan objek menyerupai pistol dan mengacukankannya ke arah mangsa dan dua rakan mangsa. "Rakan mangsa bergerak ke belakang dan suspek bergegas ke arah motosikal yang sedang menanti dengan seorang penunggang sebelum melarikan diri," kata Noor Dellhan dalam sidang media berkenaan kes jenayah di ibu negara di sini.Rekod mendapati, dua daripada tiga suspek mempunyai rekod jenayah lampau dan kes berkaitan dadah.Menerusi tangkapan tersebut, polis merampas sepucuk pistol tiruan, tiga telefon bimbit, dua topi keledar dan sebuah motosikal yang dipercayai digunakan semasa samun.Kerugian dialami mangsa dianggarkan berjumlah RM5,000. Kesemua suspek direman selama lima hari bermula 1 Jun.Kertas Siasatan akan dilengkapkan dan akan dirujuk kepada Timbalan Pendakwa Raya untuk tindakan lanjut.

(Asisten Komisioner Noor Dellhan berkata Tiga rakan ditahan kes samun guna pistol tiruan)